Empat didakwa provokasi terhadap polis
Oleh MOHD SYALMIZI HAMID

22 Januari 2021, 5:09 pm
GEORGE TOWN – Empat individu dihadapkan ke Mahkamah Majistret di sini hari ini atas pertuduhan menghalang penjawat awam melakukan tugas dalam insiden kemalangan di persimpangan lampu isyarat Jalan Sri Tanjung, Tanjung Tokong, di sini Ahad lalu.
Bagaimanapun hanya dua daripada mereka mengaku bersalah selepas pertuduhan dibacakan di hadapan Majistret Rosnee Mohd. Radzuan.
Tertuduh, Shahrizal Anuar, 38, dan Mohd. Safwan Akbar, 29, mengaku bersalah, manakala Mohd. Hafiz Nasri Shah, 28, dan Mohd. Danial Al Arabia Mohd. Rafi, 24, mengaku tidak bersalah.
Mengikut pertuduhan, mereka didakwa menggunakan kekerasan jenayah dengan cara membuat provokasi terhadap tiga anggota polis pada pukul 5.40 petang, 17 Januari lalu di simpang lampu isyarat Jalan Tanjong Tokong, di sini.
Kesalahan itu didakwa dilakukan mengikut Seksyen 353 Kanun Keseksaan yang dibaca bersama Seksyen 34 Kanun Keseksaan.
Jika sabit kesalahan, tertuduh boleh dipenjara dua tahun atau denda sehingga RM10,000 atau kedua-duanya sekali.

Kes dikendalikan Pegawai Pendakwa, Asisten Komisioner Siti Hajar Jaafar, manakala tertuduh tidak diwakili peguam.
Mahkamah kemudiannya menetapkan 25 Januari ini sebagai tarikh menjatuhkan hukumanan terhadap Shahrizal dan Mohd. Safwan, manakala sebutan semula kes terhadap Mohd. Hafiz dan Mohd. Danial Al Arabia pada 25 Februari.
Mahkamah membenarkan tertuduh diikat jamin sebanyak RM6,000 dengan seorang penjamin terhadap kesemua tertuduh.
Sementara itu, di mahkamah sama, keempat-empat mereka serta tiga yang lain iaitu Azizul Mohamad, 45, Mohd. Idris Ayob, 25, dan Danish Ikmal Mohd. Shafiq Samugam, 20, mengaku bersalah atas pertuduhan melanggar Perintah Kawalan Pergerakan (PKP) di lokasi dan masa yang sama.
Sebelum ini tular di media sosial selepas beberapa individu mendakwa dua lelaki yang menaiki sebuah motosikal ditendang anggota Unit Rondaan Bermotosikal (URB) ketika mengejar penunggang terbabit yang dikatakan tidak mengenakan topi keledar sehingga terbalik.
Bagaimanapun penunggang berkenaan sebenarnya terlibat kemalangan selepas berlanggar dengan sebuah kereta. – K! ONLINE


Lelaki curi komponen kenderaan dicekup polis
Oleh NUR HUDA MUSA

22 Januari 2021, 5:26 pm
AMPANG JAYA – Seorang lelaki yang aktif mencuri komponen kenderaan lama di sekitar kawasan Lembah Jaya, Pandan Indah di sini dicekup polis semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, lelaki berusia 44 tahun itu ditahan kira-kira pukul 7.30 petang di Taman Bukit Permai di sini.
“Hasil pemeriksaan di dalam bonet belakang kereta milik suspek menemui barang-barang yang telah dicuri seperti lampu kereta, radio, dan tayar serta beberapa peralatan.
“Modus operandi suspek adalah mencari kenderaan lama yang diparkir di tepi jalan sebelum bertindak membuka kompenan kenderaan berkenaan dan barangan yang dicuri digunakan sendiri atau dijual,” katanya dalam satu kenyataan di sini hari ini.
Menurutnya, susulan tangkapan itu pihak polis berjaya menyelesaikan 10 kes di kawasan pentadbiran Ibu Pejabat Polis Daerah (IPD) Ampang Jaya.
“Suspek yang merupakan seorang mekanik juga didapati mempunyai satu rekod jenayah lampau dalam kes samun dan telah ditahan reman selama empat hari sehingga 25 Januari 2021. Ujian air kencing keatas suspek adalah negatif dadah.

“Kes telah diklasifikasi dibawah seksyen 379(a)(1) Kanun Keseksaan iaitu mencuri kompenan kenderaan yang mana jika sabit kesalahan boleh dikenakan dikenakan hukuman penjara selama tempoh tujuh tahun atau boleh juga dikenakan sebat,” jelasnya. – K! ONLINE


Harga RON95, RON97 naik satu sen
Oleh NOR IDAYU BOSRO

22 Januari 2021, 5:12 pm
PUTRAJAYA – Harga runcit petrol RON95 naik satu sen kepada RM1.90 seliter berbanding RM1.89 bagi tempoh bermula tengah malam ini sehingga 29 Januari depan.
Kementerian Kewangan dalam satu kenyataan berkata, harga RON97 juga naik satu sen daripada RM2.19 kepada RM2.20 seliter.
“Harga runcit diesel pula naik empat sen iaitu daripada RM2.05 seliter kepada RM2.09 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. -K! ONLINE


Tiga pelan atasi kesesakan kontena Pelabuhan Utara
Oleh MOHD YUNUS YAKKUB

22 Januari 2021, 4:23 pm
KLANG – Lembaga Pelabuhan Klang mengambil pendekatan menerusi tiga fasa pelan tindakan dalam mengurangkan kesesakan di Pelabuhan Utara di sini.
Pengerusi Lembaga Pelabuhan Kelang, Datuk Chong Sin Woon berkata, pelabuhan itu mengalami kesesakan di lapangan kontena berikutan peningkatan aktiviti punggah keluar kontena dari kapal lebih banyak daripada punggah masuk ke dalam kapal.
Katanya, masalah itu semakin meruncing apabila kedatangan kontena dari lori pengangkut ke pelabuhan berlaku dalam masa yang sama.
Selain itu, menurutnya, jumlah penerimaan dan penghantaran kontena yang tinggi bermula pukul 12 tengah hari hingga 10 malam sejak 1 Januari hingga kelmarin.
“Jumlah yang dikendalikan di pintu masuk dalam tempoh ini adalah lebih dua kali ganda seterusnya menyumbang kepada peningkatan dan kesesakan di semua pintu masuk Pelabuhan Utara.
“Kesesakan yang berlaku di lapangan kontena dan pintu masuk telah menjejaskan kadar produktiviti pelabuhan serta prestasi pengendalian operasi kontena pelabuhan itu,” katanya dalam kenyataan hari ini.

Beliau memberitahu, antara pelan tindakan itu termasuk bagi membuka laluan tambahan di pintu masuk terutama pada waktu puncak mulai Isnin depan.
Ujarnya, laluan khas untuk lori dan treler kontena kosong turut diwujudkan bagi mempercepatkan proses pengendalian di pintu masuk.
“Kita juga akan melaksanakan pelan tindakan jangka sederhana dan panjang termasuk tambahan kapasiti tenaga kerja serta meningkatkan keupayaan sistem teknologi maklumat Northport termasuk Terminal Operating System (TOS)
“Berdasarkan fasa pelan itu, kita yakin kesesakan di lapangan kontena dapat dikurangkan sebanyak 20 peratus dalam tempoh dua minggu dari sekarang,” jelasnya. -K!ONLINE


Silvanna ‘hadiahkan’ kemenangan buat Todak
Oleh MUHAMMAD ZUHAILY BADLISHAH

22 Januari 2021, 5:40 pm
PETALING JAYA – Wakil Malaysia, Todak mencerahkan peluang untuk menggapai impian bergelar juara dunia selepas mara ke pusingan seterusnya dalam saingan lower bracket Kejohanan Dunia M2 Mobile Legends yang dianjurkan secara tertutup di Singapura.
Kejayan itu hadir selepas Todak berjaya menampilkan permainan tanpa belas kasihan untuk menewaskan pasukan tuan rumah dari Singapura, EVOS SG dengan kemenangan 2-0 pada perlawanan pertama di lower bracket sebentar tadi.
“Sasaran mahu menjadi No. 1 dan beri yang terbaik walaupun kadang kala ia bergantung kepada rezeki. Kami akan terus hidangkan strategi terbaik buat para penyokong,” kata Pengurus Pembangunan e-Sukan Todak, Radzi Rahman Ibrahim yang mesra disapa Ikuto.
Salah satu faktor kemenangan itu dilihat berpunca daripada strategi berkesan Todak yang menyaksikan pemain utamanya, Zikry Shamsuddin atau lebih dikenali sebagai Moon, menggunakan karakter hero fighter, Silvanna untuk kedua-dua perlawanan tersebut.
WATAK Silvanna yang merupakan hero fighter berjaya memberikan kemenangan kepada Todak.
Moon memanfaatkan sepenuhnya kemampuan karakter Silvanna dengan pemilihan item build tank seperti Tough Boots, Athena’s Shield, Brute Force Breastplate dan Antique Cuirass selain ‘barang’ magik, Clock of Destiny.
Ia terbukti apabila Silvanna di bawah kawalan Moon tampil dalam kelas tersendiri dengan merekodkan lima kills dan 10 assists dalam perlawanan pertama, malah kecemerlangan itu diteruskan pada permainan kedua dengan statistik lapan kills serta 11 assists.

Selain Moon, empat lain pemain Todak turut memberikan aksi terbaik mereka seperti Muhammad Danial Mohamad Fuad (Ciku), Wan Usman Wan Imran (4Meyz), Mohamad Aiman Idris (Xray) dan Muhammad Rizwan Abdullah (Eone) dalam kedua-dua perlawanan itu.
Todak selepas ini bakal berdepan pasukan yang kalah dalam saingan upper bracket antara wakil Myanmar, Burmese Ghouls atau Bren Esports dari Filipina di pusingan seterusnya pada pukul 1.15 petang esok. – K! ONLINE


Kanak-kanak pesakit leukemia teruja naik kereta polis
Oleh MOHD SYALMIZI HAMID

22 Januari 2021, 4:54 pm
SEBERANG PERAI – Polis daerah Seberang Perai Utara (SPU) merealisasikan impian seorang kanak-kanak pesakit leukemia tahap empat, untuk menaiki kereta peronda polis (MPV) dengan meronda di sekitar Ibu Pejabat Polis Daerah(IPD) SPU, Kepala Batas di sini hari ini.
Mohamad Ammar Dhani Mohd. Azuan, 7, dibawa menaiki MPV jenis Honda Civic sambil diriba oleh Ketua Polis Daerah SPU, Asisten Komisioner Noorzainy Mohd. Noor di tempat duduk penumpang hadapan.
Kanak-kanak tersebut dibawa bersiar-siar selama kira-kira lima minit sejauh kira-kira 2 kilometer.
Mohamad Ammar yang menghidap penyakit itu sejak berusia dua tahun berkata, dia gembira kerana berpeluang mencapai impiannya itu.
“Saya seronok sebab cita-cita saya nak jadi polis dan nak tangkap orang jahat,” katanya kepada pemberita hari ini.
Sementara itu, Noorzainy berkata, pihaknya berbesar hati kerana dimaklumkan Mohamad Ammar sering menyuarakan hasrat tersebut kepada ibunya.

“Hasrat itu disampaikan oleh salah seorang anggota polis kepada saya.
“Atas dasar keperihatinan, walaupun dalam kesibukan tugas harian ketika musim Covid-19, kita berusaha meralisasikannya dan mendoakan Mohamad Ammar segera sembuh,” katanya.
Mohamad Ammar berasal dari Bakar Kapor, Penaga di sini merupakan anak sulung daripada empat beradik dan ketika ini telah selesai menjalani sesi rawatan dan ubatan kerana sel kanser telah merebak ke paru-paru. – K! ONLINE


Set kole The Beatles berharga RM140,000
Oleh KOSMO!

22 Januari 2021, 5:13 pm
LONDON – Set kole edisi istimewa kumpulan The Beatles akan dijual bermula Selasa ini dengan harga awal sekitar £25,000 (RM138,188), lapor akhbar Daily Mail, hari ini.
Set kole itu menampilkan empat anggota asal The Beatles iaitu John Lennon, Sir Paul McCartney, George Harrison dan Ringo Star memakai persalinan Sgt Pepper pada 1967.

Kole George Harrison- Lion & Unicorn/BNPS

Kole John Lennon – Lion & Unicorn/BNPS

Kole Ringo Star – Lion & Unicorn/BNPS

Kole Sir Paul McCartney – Lion & Unicorn/BNPS

Set ini dibuat kira-kira 20 tahun lalu oleh syarikat seramik terkenal, Royal Doulton dan sepatutnya dipasarkan secara besar-besaran.
Namun, rancangan itu tidak berjalan seperti yang dijangka dan hanya tinggal tiga set kole prototaip setinggi 12.7 sentimeter ini yang wujud sehingga sekarang.
Salah satu daripadanya akan dijual pada Selasa ini oleh pelelong yang berpangkalan di Florida, Lion & Unicorn bagi pihak seorang janda ahli perniagaan Amerika Syarikat (AS) kelahiran Britain.
Dua set lain dipercayai berada di American Toby Jug Museum di Chicago dan dalam koleksi peribadi seseorang. – Agensi


Festival TGR musim keempat ditunda
Oleh AFIFI HAFIZ MOHD NOR

22 Januari 2021, 4:47 pm
PETALING JAYA – Festival Toyota Gazoo Racing (TGR) musim keempat yang dijadualkan berlangsung pada 28 hingga 30 Januari ini di Litar Antarabangsa Sepang telah ditunda.
Menurut UMW Toyota Motor (M), pihaknya mengumumkan penundaan pusingan 1 Musim keempat bagi Toyota Vios Challenge.
Katanya, penundaan itu berdasarkan perkembangan terbaru pengumuman Perintah Kawalan Pergerakan (PKP) yang
dilaksanakan bermula 13 Januari 2021 yang dikenakan di Selangor dan Wilayah Persekutuan dan kini telah dilanjutkan hingga 4 Februari 2021.
“Dukacita juga dimaklumkan bahawa tarikh baru bagi Pusingan 1 tersebut masih belum dapat ditentukan.
” Bagaimanapun, kami sentiasa berhubung rapat dengan Kerajaan dan pihak berkuasa berkaitan dalam memantau perkembangan pemulihan daripada peningkatan kes harian yang berlaku ketika ini.
” Kami berharap dapat memulakan musim perlumbaan terbaru ini secepat mungkin,” katanya dalam satu kenyataan hari ini.

Tambahnya, dalam usaha untuk bersama-sama meratakan lengkung penyebaran pandemik COVID-19 pihaknya menyedari kesan terhadap negara seperti yang sedang hadapi ketika ini.
“Perlumbaan tersebut perlu dan akan diteruskan, tetapi tidak sehingga kita bersama-sama berhasil membendung ancaman Covid-19 agar keselamatan semua orang termasuk pelumba, ahli pasukan, pegawai bertugas, penonton serta semua pihak berkepentingan yang lain terjamin,” tambahnya.-K!ONLINE


Enam individu dicari bantu siasatan kes kerugian hampir RM2 juta
Oleh NOR AINNA HAMZAH

22 Januari 2021, 4:16 pm
SEREMBAN – Polis mencari enam individu bagi membantu siasatan kes penipuan Macau Scam membabitkan kerugian hampir RM2 juta yang dilaporkan pada 23 Disember tahun lalu.
Ketua Jabatan Siasatan Jenayah Komersial Negeri Sembilan, Superintendan Aibee Abd. Ghani berkata, enam individu yang dicari itu ialah Siti Faizatul Husna Azman, 28, beralamat di Flat Sri Tioman 2, Kuala Lumpur; Bong Hann Hwa, 33, beralamat di Jalan Tiram Beladau, Ulu Tiram, Johor; dan Mohd Haniff Budiman Shabri, 32, beralamat di Jalan Hang Lekiu Dawani, Senai Johor.
Menurutnya, tiga individu lagi ialah Oh Chiew Mei, 43, beralamat di Taman Bukit Mewah, Kajang, Selangor; Mohd. Arif Palili, 41, beralamat di Jalan Labuk, Sandakan, Sabah dan Mohd. Hafiz Izuan Suhaimi, 27, beralamat di Larkin Perdana, Johor Bahru.
“Kesemua individu ini diperlukan bagi membantu siasatan kes membabitkan seorang wanita warga emas berusia 66 tahun yang telah ditipu oleh sindiket Macau Scam melibatkan kerugian sebanyak RM 1,824,714.83 di Lukut, Port Dickson.
“Satu kertas siasatan telah dibuka di bawah Seksyen 420 Kanun Keseksaan,” katanya dalam satu kenyataan, di sini, hari ini.
Aibee berkata, orang ramai yang mempunyai maklumat berhubung enam individu berkenaan boleh menghubungi pihak polis.

Malah menurutnya, individu-individu yang disenaraikan juga boleh berhubung terus dengan pegawai penyiasat Inspektor M. Muraly di talian 016-7839535 atau 06-6472222 bagi membantu siasatan.
Untuk rekod, mangsa telah menerima panggilan dari seorang lelaki pada 28 Oktober melalui nombor telefon 017 2605149 memperkenalkan diri sebagai Sarjan Albert Lai mendakwa dari Ibu Pejabat Polis Kontijen (IPK) Kuantan Pahang memberitahu pengadu terlibat dengan kes penipuan dan pengubahan wang haram.
Menurutnya, pada 31 Oktober, mangsa menerima panggilan daripada seorang lelaki yang mendakwa dirinya Inspektor Yong dari Bukit Aman yang meminta butiran maklumat akaun simpanan milik mangsa.
Dalam tempoh berurusan bermula dari 6 sehingga 26 November, sebanyak 103 transaksi melibatkan lapan akaun bank berbeza serta 45 kali pengeluaran wang secara tunai menggunakan kad ATM milik mangsa dilakukan. -K!ONLINE


Debu pasca banjir Kampung Teladas dibersihkan
Oleh MOHD AZLI ADLAN

22 Januari 2021, 5:18 pm
KEMAMAN – Banjir lumpur yang melanda Kampung Teladas, Air Putih dekat sini menerusi beberapa episod gelombang banjir sebelum ini telah menyebabkan sebahagian besar perkampungan itu diselaputi debu tebal.
Pengerusi Majlis Pengurusan Komuniti Kampung Teladas, Yazid Yassin berkata, sebelum ini lumpur yang terhasil akibat banjir yang berakhir 11 Januari lalu telah dibersihkan dengan jentolak sehingga meninggalkan sisa debu di permukaan jalan terutama di kawasan jambatan.
Beliau berkata, debu tersebut sering berterbangan mengotori rumah dan premis perniagaan penduduk sehingga menimbulkan ketidakselesaan selain menjejaskan kesihatan khususnya terhadap kanak-kanak.
“Kenderaan penduduk juga cepat berhabuk apabila melalui jalan yang diselaputi debu berkenaan selain ramai kanak-kanak dilaporkan terkena serangan asma.
“Debu itu terlalu tebal. Alhamdulillah masalah kami didengari Jabatan Bomba dan Penyelamat Malaysia yang sudi membantu membersihkankannya,” katanya kepada Kosmo! selepas menyaksikan proses pembersihan debu tebal itu oleh anggota Balai Bomba dan Penyelamat Cheneh di sini hari ini. – K! ONLINE


Ahli perniagaan ditahan proses, edar dadah
Oleh NUR HUDA MUSA

22 Januari 2021, 3:58 pm
PETALING JAYA – Seorang ahli perniagaan ditahan selepas didapati terlibat dengan kegiatan memproses dan mengedar dadah dalam serbuan di Pudu, Kuala Lumpur pada Rabu lalu.
Ketua Polis Kuala Lumpur, Datuk Saiful Azly Kamaruddin berkata, pihaknya menahan lelaki berusia 35 tahun itu di lokasi tersebut pada pukul 1.45 petang.
“Polis merampas 40 botol mengandungi 400 milimeter cecair dadah, wang tunai RM250 dan sebuah motosikal.
“Pada hari sama, polis telah membuat satu lagi serbuan di rumah suspek di Ampang, Selangor pada pukul 1 pagi dan menemui tujuh pokok ganja serta dua anak pokok ganja,” katanya ketika dihubungi Kosmo! di sini hari ini.
Menurutnya, polis turut merampas 1,500 gram ganja, cecair ganja (3,000 ml), cecair kimia, ganja, botol menyiram pokok ganja serta sebuah kereta BMW milik suspek.
“Suspek direman selama tujuh hari bermula semalam hingga 27 Januari ini untuk siasatan lanjut mengikut Seksyen 39B Akta Dadah Berbahaya dan Seksyen 6B akta sama,” katanya. – K! ONLINE


Bil cukai taksiran boleh dimuat turun secara elektronik – MBPJ
22 Januari 2021, 2:17 pm
PETALING JAYA – Majlis Bandaraya Petaling Jaya (MBPJ) mengumumkan bil cukai taksiran kini boleh dimuat turun secara elektronik.
MBPJ menerusi satu status yang dimuat naik di Facebooknya berkata, bermula penggal pertama 2021 orang ramai di bawah kawasan pemantauan MBPJ boleh muat turun bil cukai taksiran melalui aplikasi [email protected].
“Aplikasi ini memberikan perkhidmatan semakan bil cukai taksiran, pembayaran dan juga pertukaran alamat surat-menyurat.
“Pengguna juga boleh memuat turun aplikasi [email protected] melalui Google Play Store dan Apple Store,” tulisnya di sini hari ini.
Jelasnya, pelanggan dinasihatkan untuk mendaftar menggunakan akaun Gmail sahaja, jika terdapat kesulitan mendaftar dan menggunakan aplikasi tersebut orang ramai boleh hubungi talian 03-7956 3544 sambungan 102 / 103 /108 dan 109. – K! ONLINE.


Ibu curi kerana anak demam merupakan asnaf LZS
22 Januari 2021, 2:42 pm
PETALING JAYA- Lembaga Zakat Selangor (LZS) mengesahkan ibu yang menjadi tular mencuri kerana anak demam merupakan asnaf yang berdaftar dengan badan itu sejak 2018.
Dalam satu hantaran di laman Facebook, LZS berkata, keluarga wanita itu disantuni dengan bantuan kewangan bulanan, bantuan hari raya dan bantuan keperluan sekolah.
“Namun begitu, prihatin dengan apa yang berlaku, kami akan melihat semula keperluan keluarga ini dan permasalahan mereka,” katanya dalam hantaran tersebut.
Kosmo! semalam melaporkan. prihatin dengan kesusahan yang dihadapi oleh seorang wanita sehingga sanggup mencuri disebuah pasar raya semalam, Ketua Polis Daerah Petaling Jaya, Asisten Komisioner Nik Ezanee Mohd. Faisal tampil membantu wanita tersebut.
Wanita itu telah ditahan kira-kira pukul 3 petang kelmarin kerana telah mencuri kek, ‘cool fever’ atau ‘plaster’ di sebuah pasar raya.
Nik Ezanee berkata, pihaknya telah terpanggil untuk membantu wanita tersebut sebaik menerima laporan daripada pihak berkuasa. -K! ONLINE


WhatsApps dengan lelaki lain, penjual ikan pukul isteri didenda RM1,000.
Oleh NUZULSHAM SHAMSUDDIN

22 Januari 2021, 2:31 pm
PETALING JAYA – Gara-gara memukul isteri selepas berang melihat wanita itu berbalas WhatsApps dengan lelaki lain, seorang penjual ikan didenda RM1,000 oleh Mahkamah Majistret di sini hari ini.
Majistret M.Barath menjatuhkan hukuman denda itu terhadap VN Loganathan ,40, selepas tertuduh mengaku salah atas pertuduhan yang disabitkan ke atasnya.
Mahkamah turut memerintahkan tertuduh dipenjara sebulan sekiranya gagal membayar jumlah denda itu dan tertuduh membayarnya.
Mengikut pertuduhan, Loganathan didakwa telah menggunakan kekerasan jenayah terhadap isterinya G.Anita Davi, 36, di rumah mereka di Jalan PJU Damansara Damai di sini pukul 2 petang pada 18 Januari lalu.
Berikutan itu pertuduhan dikemukakan mengikut Seksyen 352A Kanun Keseksaan yang memperuntukkan hukuman penjara maksimum enam bulan atau denda maksimum RM2,000 atau kedua-duanya sekali.
Terdahulu tertuduh yang tidak diwakili peguam memohon mahkamah mengenakan hukuman ringan dengan alasan mempunyai tanggungan keluarga.

“Saya hanya bekerja sebagai penjual ikan mengikut saudara saya, ” katanya.
Bagaimanapun Timbalan Pendakwa Raya Shanur Farrahin Shapri memohon mahkamah mengenakan hukuman setimpal sebagai pengajaran supaya tertuduh tidak lagi memcederakan isterinya.
Mengikut fakta kes, pada hari kejadian telah berlaku pertengkaran antara tertuduh dan isterinya apabila tertuduh telah ternampak perbualan whatsApps antara isterinya dengan lelaki lain.
Tertuduh telah bertindak memukul mangsa di bahagian kepala dan tangan dan ekoran kejadian itu mangsa membuat satu laporan polis.-K!ONLINE


Pengusaha bas Kelantan rayu moratorium tanpa syarat
Oleh YATIMIN ABDULLAH

22 Januari 2021, 2:53 pm
KOTA BHARU – Persatuan Pengusaha Bas Kelantan (PBSK) merayu agar kerajaan meneruskan moratorium tanpa syarat kepada semua pemain industri berkenaan yang terkesan akibat penularan wabak Covid-19 dan perlaksanaan Perintah Kawalan Pergerakan (PKP) ketika ini.
Presidennya, Che Ibrahim Che Ismail berkata, persatuan itu berharap kerajaan dapat melanjutkan tempoh moratorium sehingga berakhirnya pandemik Covid-19.
Menurutnya, permohonan moratorium itu juga perlu diperluaskan kepada syarikat-syarikat kredit dan tidak hanya terhad kepada institusi-institusi perbankan.
“Faedah akibat penjadualan semula pinjaman daripada bank dan syarikat kredit harus turut dikecualikan.
“Pelaksanaan ini perlu dipantau secara terus oleh Bank Negara Malaysia atau agensi-agensi kerajaan yang difikirkan sesuai,” katanya dalam kenyataan di sini hari ini.
Che Ibrahim memberitahu, Skim Rehabilitasi Sewa Beli Bas di bawah Syarikat Jaminan Pinjaman Perniagaan diharap dapat dilaksanakan agar ia selaras dengan 21 inisiatif yang diumumkan Perdana Menteri menerusi Pengumuman Khas Pakej Bantuan Perlindungan Ekonomi dan Rakyat Malaysia (Permai) pada 18 Januari lalu.

“Selain daripada bas persiaran dan teksi, ia juga perlu melibatkan bas ekspres supaya semua pinjaman daripada syarikat sewa beli dan pajakan dapat distruktur semula.
“Hal ini bagi membolehkan pengusaha bas menikmati moratorium selama 12 bulan dan pembayaran balik bulanan yang lebih rendah,” ujarnya.
Che Ibrahim turut berharap agar bantuan ‘one-off’ berjumlah RM500 menerusi Pakej Bantuan Permai turut diberikan kepada pemandu bas ekspres.
Katanya, pemandu bas ekspres turut terkesan dengan serangan pandemik itu.
“Ada sebilangan besar terpaksa bercuti tanpa gaji atau diberhentikan ketika ini,” katanya.-K!ONLINE


Tiga rakan geng samun berdepan hukuman gantung
Oleh DIYANATUL ATIQAH ZAKARYA

22 Januari 2021, 3:10 pm
MELAKA – Tiga rakan geng samun dihadapkan ke Mahkamah Majistret di sini hari ini, atas pertuduhan membunuh seorang lelaki yang juga rakan sejenayah mereka pada awal bulan ini.
Bagaimanapun tiada sebarang pengakuan direkodkan daripada tertuduh, S. Darsan, 42; K. Raja Segaran, 40, dan A. Sethu, 34, sejurus pertuduhan dibacakan oleh jurubahasa mahkamah di hadapan Majistret Lee Kim Keat.
Mengikut pertuduhan, tertuduh secara bersama-sama didakwa telah melakukan bunuh dengan menyebabkan kematian S. Kumar, 41.
Tindakan itu dilakukan tertuduh antara pukul 5 sehingga 7 petang di sebuah rumah di Rumah Pangsa Batu Berendam, dalam daerah Melaka Tengah, pada 5 Januari lalu.
Sabit kesalahan, Darsan dan Sethu yang bekerja sebagai tukang cuci, manakala Raja Segaran melakukan kerja pemprosesan ayam boleh dikenakan hukuman gantung sampai mati mengikut Seksyen 302 Kanun Keseksaan dan dibaca bersama Seksyen 34 Kanun sama.
Terdahulu, pendakwaan dikendalikan Timbalan Pendakwa Raya, Intan Lyiana Zainal Abidin, manakala hanya Darsan yang diwakili peguam, Paul Krishnaraja.

Mahkamah kemudian menetapkan tarikh 11 Mac depan untuk serahan laporan kimia dan forensik.
Terdahulu, Kosmo! pada 14 Januari lalu melaporkan tiga lelaki diberkas polis selepas dipercayai terlibat dalam kes pembunuhan rakan sejenayah gara-gara tidak berpuas hati dengan hasil kegiatan samun dilakukan bersama.
Mayat mangsa kemudian ditemukan orang awam dalam keadaan tertiarap dan ditutup dengan kain putih di tempat duduk belakang kereta Proton Perdana milik isterinya, pada 7 Januari lalu.
Hasil bedah siasat, mangsa disahkan meninggal dunia akibat hentakan di kepala dan ditikam di perut serta leher menggunakan senjata tajam.-K!ONLINE


Lagu Joe Flizzow bersama Jay Park, MK trending dalam Twitter
22 Januari 2021, 3:52 pm
PETALING JAYA – Penyanyi rap popular Joe Flizzow meraih perhatian peminat selepas dia melancarkan sebuah single baharu berjudul Ciao sehingga namanya mencatat sohor kini dalam Twitter.
Lagu Ciao diterbitkan oleh penyanyi yang juga komposer Alyph bersama SonaOne dilancarkan secara rasmi pada hari ini dan tersedia dalam semua platform penstriman digital.
Menariknya, lagu berkenaan menampilkan Joe atau nama sebenarnya Johan Ishak berkolaborasi dengan penyanyi rap popular Korea Selatan, Jay Park dan anggota kumpulan K-Clique, MK.
Rata-rata respons peminat melahirkan rasa teruja dengan lagu baharu Joe di samping penampilan istimewa dua nama popular seperti Jay Park dan MK.
Ramai yang berpendapat bahawa kolaborasi antara ketiga-tiga penyanyi itu cukup unik dan hebat kerana membuatkan budaya lagu hip hop semakin hangat.
“Ciao. Joe Flizzow tak main-main,” tulis seorang pengguna Twitter.

Video muzik rasmi lagu Ciao akan dilancarkan dalam YouTube tepat pukul 9 malam ini.
Sebelum ini, Joe pernah berkolaborasi dengan Jay Park menerusi lagu Twisted Dreams yang terkandung dalam album penyanyi itu, The Road Less Traveled pada tahun 2019. – K! ONLINE


22 loji air di Sabah berdepan masalah membekalkan air bersih
Oleh IVAN AMIRUL

22 Januari 2021, 3:02 pm
KOTA KINABALU – Sebanyak 22 loji rawatan air (LRA) di beberapa daerah sekitar Sabah berdepan masalah membekalkan air bersih stabil ekoran pencemaran sungai.
Semua loji terbabit terletak di daerah Tuaran, Kinabatangan, Tawau, Kalabakan, Kunak, Keningau, Tenom, Nabawan, Sook, Tulid, Beaufort, Sipitang dan Kota Belud.
Timbalan Ketua Menteri merangkap Menteri Kerja Raya Sabah, Datuk Seri Bung Moktar Radin berkata, kebanyakan loji air di negeri berkenaan sudah berusia lebih 20 tahun dan memerlukan naik taraf.
“Semua loji air ini sering ditutup walaupun musim hujan kerana tahap kekeruhan air sungai tinggi.
“Tiada pencemaran berlaku sewaktu permulaan loji air dibina namun pembangunan serta pembukaan tanah mahupun kawasan hutan mengakibatkan sungai menjadi tercemar,”,” katanya pada sidang media mengenai isu air Sabah hari ini.
Turut hadir Pengarah Jabatan Air Negeri Sabah (JANS), Ir Edward Lingkapo.

Menurut beliau, apabila perkara itu berlaku, ia bukan sahaja memberi kesan kepada rakyat yang menggunakan air tersebut namun turut menjejaskan perkembangan sektor perindustrian.
“Ia menyebabkan loji ini tidak lagi dapat beroperasi dengan baik dan terpaksa sering ditutup menyebabkan pengguna selalu mengalami gangguan bekalan air
Mengulas lanjut, Bung Moktar berkata Sabah mempunyai sebanyak 84 LRA tetapi setakat ini hanya 22 loji sudah dikenal pasti mempunyai masalah yang teruk.
“Situasi ini membuatkan negeri ini mempunyai masalah kekurangan bekalan air sehingga 45 peratus di seluruh negeri selain 30 peratus sekitar Kota Kinabalu.
“Antara pendekatan diambil untuk menyelesaikan masalah ini termasuklah mewujudkan Suruhanjaya Air Sabah bagi membolehkan perkhidmatan pembekalan air diswastakan dan membina kolam simpanan air sungai atau Off River Storage (ORS).
Jelas beliau, penubuhan sebuah suruhanjaya air di Sabah adalah perancangan jangka masa panjang dan penting dalam menangani semua masalah berkaitan air yang dihadapi.
“JANS akan menyiapkan kertas kerja mengenainya untuk dibentangkan di Kabinet negeri manakala langkah ORS adalah pendekatan jangka pendek untuk digunakan di beberapa LRA bermasalah seperti satu di Tuaran, Sandakan dan Kudat,” katanya.-K!ONLINE


‘Kantin Rakyat’ pandu lalu di Puncak Alam
Oleh ISKANDAR SHAH MOHAMED

22 Januari 2021, 2:37 pm
KUALA SELANGOR – Sebuah ‘Kantin Rakyat’ akan diwujudkan bulan depan di Bandar Puncak Alam di sini, bagi memberi makanan percuma secara pandu lalu kepada golongan kurang berkemampuan yang terjejas akibat pelaksanaan Perintah Kawalan Pergerakan (PKP).
Ahli Dewan Undangan Negeri (ADUN) Jeram, Mohd. Shaid Rosli berkata, inisiatif itu hasil kerjasama antara Pusat Khidmat Masyarakat (PKM) Dewan Undangan Negeri (DUN) Jeram dan Majlis Agama Islam Selangor (MAIS) dengan perbincangan peringkat akhir sedang dijalankan berhubung sewaan bangunan milik MAIS di kawasan tersebut.
“Pemberian makanan secara percuma akan dilaksanakan setiap hari iaitu pada tengah hari dan malam.
“Semua makanan itu akan dimasak di bangunan sama sebelum diedarkan kepada orang ramai secara pandu lalu,” katanya ketika ditemui pada program Kongsi Rezeki di hadapan PKM DUN itu di sini, hari ini.
Pada program itu, sebanyak 500 bungkus nasi beriyani diberikan secara percuma kepada penduduk setempat yang terdiri daripada pelbagai lapisan bangsa.
Mohd. Shaid menambah, inisiatif itu diharap dapat meringankan beban golongan yang terjejas teruk akibat musim pandemik Covid-19 ketika ini.

“Kita menyasarkan sebanyak 300 bungkus makanan akan diberikan pada setiap hari terutama kepada penduduk di sekitar DUN Jeram.
“Namun, jumlah itu mungkin akan ditambah bergantung kepada permintaan atau hasil sumbangan derma orang ramai,” katanya. -K!ONLINE


Wanita maut kereta dirempuh lori
Oleh ASLIZA MUSA

22 Januari 2021, 3:45 pm
TAPAH – Seorang wanita maut setelah kereta yang dipandunya dirempuh sebuah lori di Kilometer 80, Jalan Ipoh-Kuala Kangsar dekat Sungkai di sini hari ini.
Dalam kejadian pada pukul 11.15 pagi itu, Tan Ann Chi, 34, maut di tempat kejadian akibat kecederaan parah di beberapa bahagian badan.
Ketua Polis Daerah Tapah, Superintendan Wan Azharuddin Wan Ismail berkata, kejadian berlaku ketika mangsa yang memandu kereta Toyota Vios dalam perjalanan ke arah Kuala Lumpur.
Katanya, setibanya di tempat kejadian, sebuah lori tanpa muatan yang dalam perjalanan ke Ipoh telah hilang kawalan dan masuk ke laluan bertentangan lalu melanggar kereta berkenaan.
“Kemalangan itu menyebabkan kenderaan dinaiki mangsa remuk dan mangsa mengalami kecederaan parah.
“Mangsa bagaimanapun disahkan meninggal dunia oleh pihak perubatan di lokasi kejadian,” katanya.

Menurut beliau, mayat mangsa dihantar ke Hospital Tapah untuk bedah siasat manakala pemandu lori yang tidak cedera berusia 29 tahun telah ditahan untuk siasatan lanjut.
“Kedua-dua kenderaan juga akan dihantar ke Puspakom untuk pemeriksaan dan siasatan kes dijalankan mengikut Seskyen 41(1) Akta Pengangkutan Jalan 1987,” katanya.-K!ONLINE


Amalkan diet 30 hari, Haqiem Rusli nak badan macam model
22 Januari 2021, 1:55 pm
PETALING JAYA – Penyanyi Haqiem Rusli memulakan rejim diet selama 30 hari dengan mengamalkan pemakanan sihat tanpa minyak, gula dan karbo.
Haqiem, 23, memulakan diet berkenaan sejak semalam dengan mengambil makanan seperti daging ayam dan sayuran hijau yang dimasak sendiri.
“Hari pertama, diet. Tiada lagi gula, biskut, makanan segera dan yang kurang sihat,” tulisnya.
Bagaimanapun, pelantun lagu Mimpi itu menjelaskan tindakannya mengamalkan makanan sihat disebabkan sekarang dia sedang berjinak-jinak melakukan senaman.
“Bagi yang bertanya saya diet ke, sebenarnya bukanlah diet sangat pun, cuma lebih kepada menjaga pemakanan sahaja.
“Sebab saya sekarang sedang bersenam untuk dapatkan badan yang sihat. Tapi bukan yang sado besar sangat, saya tidak suka. Sedang-sedang elok seperti model,” katanya.

Tambah pemilik nama sebenar Ridzuan Haqiem Rusli itu lagi, dia mula menjaga pemakanan sihat demi kesihatan dirinya selain bagus untuk nyanyian. – K! ONLINE


Janna 1, netizen 0
Oleh KOSMO!

22 Januari 2021, 1:56 pm
PETALING JAYA – Selepas menerima kecaman hebat daripada netizen mengenai video dukung bersama teman lelakinya, pelakon Janna Nick memberitahu dia tidak kisah dengan segala perkara negatif yang dilempar kepadanya.
Menurut Janna atau nama sebenarnya Nurul Jannah Muner, 26, dia menganggap kecaman netizen yang diterimanya tidak seteruk dugaan lain yang pernah dihadapinya.
“Awak ingat saya kisah ke awak kecam-kecam saya. Setakat kecam dalam media sosial ini apalah sangat.
“Banyak lagi dugaan lagi teruk daripada kena kecam dengan ‘jin masauth’. Janna 1, netizen 0,” tulisnya dalam satu entri Instagram.
Dalam pada itu, meninjau dalam ruangan komen, pelakon drama Mona itu turut membalas komen netizen yang menempelak kapsyen Instagramya.
“Sebab kau tengah rasa diri berada di atas. Satu hari nanti jangan terduduk sebab kata-kata sendiri,” tulis seorang individu bernama @zikryzainz.

Balas pengacara Melodi itu: “Kau tegur elok-elok, lepas itu jangan paksa orang terima pendapat kau.
“Bukan masalah siapa di atas atau di bawah, nak berlagak buat apa, kita ni manusia biasa dan sama-sama ada dosa.
“Kapsyen aku untuk netizen yang tak cukup gembira lepas itu negatif tidak tentu pasal.
Istilah kecam ini bukan untuk orang yang tegur elok-elok, kalau yang tegur elok kita panggil nasihat,” balas Janna.
Terdahulu, Janna menerima kecaman hebat daripada netizen selepas kekasihnya, Dini Schatzman mendukungnya dalam satu video yang dikongsinya baru-baru ini. – K! ONLINE


Semak radius 10km dengan aplikasi Getmakan
Oleh ABDUL RAZAK IDRIS

22 Januari 2021, 1:57 pm
SHAH ALAM – Pergerakan radius 10 kilometer (km) yang ditetapkan dalam pelaksanaan Perintah Kawalan Pergerakan (PKP) menyebabkan segelintir individu sukar menentukan jarak ingin ditujui dari rumah mereka.
Perkara itu menjadi inspirasi kepada seorang jurutera sistem, Asyraf Adlan membangunkan aplikasi Getmakan dalam membantu pengukuran jarak agar masyarakat sentiasa mematuhi prosedur operasi standard (SOP).
Menurut Asyraf, aplikasi itu dicipta khas dalam menunjukkan kawasan di dalam jarak radius itu seterusnya membantu membuktikan kepada pihak berkuasa berhubung pematuhan SOP itu.
Katanya, ia juga memudahkan para pengguna mencari mana-mana kedai makanan sepanjang tempoh PKP ini sekaligus membantu peniagaan di kalangan peniaga.
“Saya mendengar rungutan orang ramai bagaimana hendak menerangkan kepada pihak berkuasa yang menjaga sekatan jalan raya bahawa mereka tidak melangkaui jarak 10 km dari kawasan kediaman sendiri.
“Justeru, saya bersama rakan-rakan membangun aplikasi Getmakan bagi mengelakkan kekeliruan masyarakat,” katanya ketika dihubungi Kosmo! hari ini.

Menurut beliau, aplikasi itu dibangunkan selama lima hari menerusi perisian yang mudah diakses melalui pautan tersedia ada dalam laman sesawang https://getmakan.com/jarak-maksimum-pkp.
Ujar Asyraf, di dalam aplikasi tersebut pengguna hanya perlu menekan pada baris ayat “Lihat Radius Saya” untuk menyemak jarak 10 km radius tersebut.
“Aplikasi membantu memberikan kefahaman jarak terhadap destinasi sahaja. Masyarakat tetap dinasihatkan agar mendapatkan surat kebenaran daripada pihak polis sekiranya untuk merentas daerah dan negeri,” jelasnya. -K!ONLINE


Kerajaan sumbang RM260,000 kepada golongan rentan
Oleh NUR SHARIEZA ISMAIL

22 Januari 2021, 2:05 pm
PUTRAJAYA – Kerajaan bersetuju menyumbang sebanyak RM260,000 menggunakan peruntukan Tabung Musa’adah Covid-19 kepada Agensi Mengurus Zakat (AMZ) selain Wilayah Persekutuan untuk disampaikan kepada golongan rentan di negara ini.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri berkata, agihan sumbangan melalui misi #MusaadahCovid-19 kepada golongan asnaf, fakir miskin dan kelompok B40 itu mencecah RM365 juta sejak dimulakan Mac tahun lalu.
“Saya ingin menzahirkan ucapan tahniah kepada pihak berkuasa agama negeri melalui majlis agama islam negeri-negeri (MAIN) dan AMZ seluruh negara yang sentiasa bertungkus-lumus dan komited dalam menyampaikan bantuan,” katanya dalam satu kenyataan di sini hari ini.
Sementara itu, Zulkifli berkata, kerajaan turut bersetuju memperuntukkan sumbangan tambahan sebanyak RM40,000 kepada negeri yang dilanda musibah banjir baru-baru ini.
Katanya, peruntukan tambahan itu diberikan Majlis Agama Islam Johor, Majlis Agama Islam Pahang, Majlis Agama Islam dan Adat Istiadat Melayu Kelantan serta Majlis Agama Islam dan Adat Melayu Terengganu.
“Kerajaan melalui Jabatan Wakaf Zakat dan Haji (JAWHAR); Jabatan Kemajuan Islam Malaysia (Jakim); Yayasan Wakaf Malaysia (YWM) ; Yayasan Taqwa Wilayah Persekutuan serta lain-lain akan terus mengukuhkan kerjasama dengan pihak berkuasa agama negeri dalam memberikan yang terbaik demi kebajikan para asnaf,” katanya.

Dalam pada itu, Zulkifli berkata, beliau juga menggalakkan masyarakat awam dan syarikat korporat agar terus menyumbang ke tabung Musa’adah Covid-19 Jakim-YWM.
” Saya menyeru umat islam terus istiqamah melaksanakan kewajipan berzakat melalui pihak MAIN dan AMZ masing-masing.
“Semoga pengurusan zakat di negara ini akan terus kehadapan dalam membela asnaf di samping mempertingkatkan usaha pemerkasaan sosio- ekonomi ummah,” katanya.
Sumbangan ke Tabung Musaadah Covid-19 boleh dibuat di atas nama Yayasan Wakaf Malaysia di nombor akaun CIMB Islamic Bank 8602218186.-K!ONLINE


KPLB peruntukkan RM355 juta bagi PPRT
Oleh SUBKHI SUDARJI

22 Januari 2021, 1:45 pm
PUTRAJAYA – Kementerian Pembangunan Luar Bandar (KPLB) memperuntukkan kira-kira RM355 juta untuk Program Perumahan Rakyat Termiskin (PPRT) bagi tahun ini.
Peruntukan bagi tujuan bina baharu melibatkan jumlah RM138.34 juta yang akan memberi manfaat kepada 2,000 penerima manakala sebanyak RM216.7 juta untuk tujuan baik pulih akan memberi manfaat kepada 14,000 penerima.
Menterinya, Datuk Abd. Latiff Ahmad berkata, pihaknya akan meneruskan fokus kepada projek-projek infrastruktur  di luar bandar tahun ini.
Beliau berkata, 539 projek infrastruktur yang telah dirancang untuk tahun ini diharap dapat dilaksanakan mengikut jadual walaupun berhadapan kekangan dan cabaran wabak Covid-19.
“Ini termasuk projek sambungan RMKe-11 yang perlu diberi keutamaan disegerakan dan dipantau rapi pelaksanaannya bagi memastikan projek berkaitan dapat disiapkan dalam tempoh ditetapkan,” katanya.
Beliau berkata demikian ketika menyampaikan amanat Tahun Baru 2021 KPLB secara langsung melalui Facebook hari ini.

Abd. Latif berkata, fokus kedua adalah untuk membasmi kemiskinan dan meningkatkan pendapatan penduduk luar bandar khususnya dalam situasi pandemik Covid-19 di mana bilangan isi rumah miskin di luar bandar dijangka bertambah.
Menurutnya, Paras Garis Kemiskinan yang dipinda daripada RM960 kepada RM2,208 pada tahun 2019 menyebabkan bilangan isi rumah miskin di luar bandar meningkat daripada 78,187 kepada 182,116 pada April tahun lalu.
“Dalam hal ini, KPLB perlu menyelaraskan semula program-program ini untuk mengelakkan pertindihan dan mampu  mengeluarkan mereka yang berkaitan daripada lingkaran garis kemiskinan,” katanya.-K!ONLINE


Ibu mentua Ako Mustapha meninggal dunia akibat Covid-19
Oleh NUR EMIRA SAIZALI

22 Januari 2021, 1:40 pm
PETALING JAYA – Pelakon Ako Mustapha memaklumkan ibu mentuanya, Hajah Santanina meninggal dunia akibat jangkitan Covid-19 di Hospital Kuala Lumpur (HKL) semalam.
Khabar duka tersebut dikongsi Ako atau nama sebenarnya Muhaizad Ahmad Mustapha, 48, menerusi satu muat naik dalam Facebooknya semalam.
“Assalamualaikum semua, dukacita dimaklumkan bahawa ibu mentua saya, Hajah Santanina telah kembali ke rahmatullah di HKL akibat virus Covid-19,” tulisnya dalam entri tersebut.
Terdahulu, Ako pernah berkongsi mengenai keadaan kesihatan ibu mentuanya yang berada dalam keadaan kurang sihat sehingga dimasukkan ke hospital sekitar April tahun lalu.
Ako berkahwin dengan anak Allahyarham, Kartina Shuaib pada 17 Januari 2009 dan dikurniakan empat orang anak. – K! ONLINE


Lelaki keluarkan kata jelik didenda RM100
Oleh NUR NAZLINA NADZARI

22 Januari 2021, 2:11 pm
KANGAR – Seorang penjual roti jala dihadapkan ke Mahkamah Majistret di sini hari ini atas pertuduhan
mengeluarkan perkataan jelik terhadap anggota polis dalam satu sekatan jalan raya (SJR) di sini pada Selasa lalu.
Tertuduh, Muhamad Amir Razif Razali, 25, mengaku bersalah sebaik pertuduhan terhadapnya dibacakan di hadapan Majistret, Kamaliza Md. Zain.
Muhamad Amir kemudian dikenakan denda RM100 atau dipenjara dua hari jika gagal membayar denda tersebut.
Tertuduh membayar denda berkenaan.
Mengikut kertas pertuduhan, dia didakwa telah mengeluarkan perkataan jelik terhadap anggota polis dengan tujuan membangkitkan kemarahan untuk mengganggu keamanan di SJR Kilometer 1 Jalan Datuk Wan Ahmad di sini pada pukul 10.10 pagi, Selasa lalu.
Tertuduh didakwa melakukan kesalahan itu mengikut Seksyen 14 Akta Kesalahan Kecil 1955 yang sabit kesalahan boleh didenda maksimum RM100.

Pertuduhan dikendalikan Timbalan Pendakwa Raya, Jodia Por Yi Tying manakala tertuduh diwakili Peguam Yayasan Bantuan Guaman Kebangsaan, Nur Diyana Ab. Shukor. – K! ONLINE


Wawa Zainal, anak-anak negatif Covid-19
22 Januari 2021, 2:09 pm
PETALING JAYA – Pelakon Wawa Zainal menarik nafas lega selepas dirinya bersama tiga orang anak disahkan negatif daripada wabak Covid-19.
Perkara berkenaan dikongsikan Wawa atau nama sebenarnya Nur Hawa Zainal Abidin, 29, menerusi satu hantaran dalam Instagramnya sebentar tadi dengan memuat naik keputusan ujian calitan Covid-19.
“Alhamdulillah ya Allah. Terima kasih semua. Asbab doa-doa kalian, saya dan keluarga negatif Covid-19.
“Tapi kami sekeluarga akan tetap jalani kuarantin kendiri. Allah Maha Besar, syukur. Doakan kesembuhan Aeril,” tulisnya.
Semalam, isteri kepada pelakon Aeril Zafrel itu memuat naik sebuah video menunjukkan tiga anak mereka, Ahmad Fakhruddin Attar, 7, Hayla Maghfiratul Adzkiyaa, 5, dan Ayya Soffya, setahun sebulan melakukan ujian calitan Covid-19 di rumah.
Semalam Aeril mengesahkan dirinya positif dijangkiti wabak Covid-19 pada Rabu lalu bersama pengurusnya. – K! ONLINE


Air Terjun Tanjung Batu masih terpelihara – Exco
Oleh MUHAMAD TARMIZE MOHD NOR

22 Januari 2021, 1:51 pm
IPOH – Air Terjun Tanjung Batu di Segari masih dalam keadaan terpelihara menurut Pengerusi Jawatankuasa Kesihatan, Sains, Alam Sekitar dan Teknologi Hijau Perak, Mohd. Akmal Kamarudin.
Tegas Mohd. Akmal, pihaknya menafikan laporan yang menyebut air terjun berkenaan telah musnah yang dipercayai akibat aktiviti perkuarian di kawasan tersebut.
Menurutnya, Air Terjun Tanjung Batu itu langsung tidak terjejas dan ia berada di luar kawasan yang diberi lesen mengusaha hasil pengeluaran batu kuari dengan jarak satu kilometer dari tapak kuari berkenaan.
“Kawasan yang terjejas sebenarnya adalah alur air yang bermusim yang muncul ketika berlaku hujan terutamanya ketika hujan lebat.
“Alur air tersebut terjadi hasil dari satu takungan air di kawasan setinggi 200 meter di dalam kawasan yang diberi lesen di dalam Kompartmen 16 (Blok E) Hutan Simpan Segari Melintang,” katanya dalam satu kenyataan di sini hari ini.
Tambah Mohd. Akmal, hasil siasatan awal mendapati operator kuari telah melakukan pelanggaran syarat-syarat Laporan Impak Penilaian Alam Sekitar (EIA) yang ditetapkan termasuk tiada pegawai yang bertauliah dilantik operator kuari hingga menyebabkan kegagalan kawalan hakisan dan mendapan di tapak projek.

“Perintah Larangan dan Perintah Berhenti Kerja telah dikeluarkan pada 20 Januari lalu (kelmarin) di bawah Seksyen 34AA Akta Kualiti Alam Sekeliling 1974 bagi menghalang operator kuari daripada beroperasi serta-merta.
“Semua kerja pembangunan juga telah dihentikan dan peleses telah diarahkan untuk melakukan tindakan pembaikan serta pemulihan (remedi) di alur air bermusim itu,” katanya.
Katanya, pelanggaran syarat tersebut akan menyebabkan operator kuari boleh diambil tindakan beradasarkan peruntukan undang-undang.
“Kerajaan negeri telah mengarahkan pihak terlibat untuk melakukan kerja-kerja pembersihan dan pemulihan segera di kawasan terjejas bermula 21 Januari (semalam) dan dijangka selesai dalam tempoh dua minggu.
“Sekiranya orang ramai mendapati ada jentera yang bergerak di sekitar kuari, itu adalah kerja-kerja pembersihan dan pemulihan yang sedang berjalan,” katanya.
Katanya, kerajaan negeri amat komited dalam usaha memelihara kelestarian alam sekitar dan prihatin terhadap kelangsungan sungai di negeri ini.-K!ONLINE


3,175 kg herba dari Indonesia disita
Oleh MOHD SYALMIZI HAMID

22 Januari 2021, 2:01 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) merampas 3,175 kilogram (kg) pelbagai jenis daun herba yang cuba dibawa masuk ke negara ini semasa pemeriksaan di Pelabuhan Dermaga Air Dalam, Butterworth di sini semalam.
Rampasan produk yang dibungkus dalam 125 guni itu dibuat semasa operasi kira-kira pukul 2 petang.
Pengarah Maqis negeri, Zarina Ramli berkata, hasil pemeriksaan mendapati produk itu cuba dibawa masuk dari Indonesia dipercayai gagal mematuhi piawaian yang telah ditetapkan pada syarat Permit Import.
“Kita menahan 3,175 kg pelbagai jenis herba perubatan yang dianggarkan bernilai RM61,241.25.
“Antaranya termasuklah tarik angin, cabe jawa, bunga jambu, damar mata kucing, anyang-anyang, cuci atep, lada lobang, pulau sari, temu kuncu, masohi dan kembang semangkok,” katanya kepada pemberita hari ini.
Menurutnya, kes disiasat mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE


Larry King meninggal dunia
Oleh KOSMO!

23 Januari 2021, 9:41 pm
LOS ANGELES – Penemu ramah televisyen dan radio popular, Larry King dilaporkan meninggal dunia pada usia 87 tahun hari ini, menurut syarikat medianya.
Ora Media tidak mendedahkan punca kematian King tetapi beberapa laporan media menyatakan King terkena jangkitan Covid-19 sejak beberapa minggu lalu dan menghidap masalah kesihatan teruk sejak beberapa tahun lalu.
Anak lelakinya, Chance mengesahkan kematian King pagi ini.

pic.twitter.com/x0Hl0X6vqU
— Larry King (@kingsthings) January 23, 2021

King mengacarakan program bual bicara Larry King Live di saluran televisyen CNN selama lebih 25 tahun. – AFP/Agensi


Kemusnahan mesti dipulihkan walau bukan kawasan air terjun
Oleh SHAARANI ISMAIL

23 Januari 2021, 6:57 pm
IPOH – Kemusnahan yang berlaku akibat kegiatan kuari tanpa pemantauan ketat di Hutan Simpan Segari Melintang dekat Manjung mesti dipulihkan meskipun ia didakwa hanya membabitkan alur air yang muncul ketika hujan.
Timbalan Pengerusi Persatuan Aktivis Sahabat Alam Malaysia (Kuasa), Noor Ismady Ahmad Radzuan berkata, kemusnahan memang sudah berlaku dan ia disahkan sendiri Jabatan Alam Sekitar (JAS).
Katanya, pihaknyaa mengakui mungkin berlaku kesilapan ketika isu itu mula tular berkenaan kedudukan air terjun kerana terdapat dua air terjun bersebelahan di kawasan itu.
“Untuk mengatakan ia hanya alur air yang muncul selepas hujan adalah tidak munasabah, kerana air di kawasan itu tetap mengalir walaupun ketika musim kering, kawasan berair juga bertingkat.
“Orang kampung memanggil kawasan itu sebagai Tanjung Batu, tetapi ada juga yang memanggilnya sebagai Teluk Sera, di situ ada kekeliruan oleh penggiat alam sekitar dan penduduk kampung, gambar tersebar adalah di lokasi yang tak terjejas.
“Apa pun, kawasan yang media dibawa melawat memang berlaku kemusnahan teruk dan ia diakui sendiri oleh JAS ” katanya di sini hari ini.

Noor Ismady turut tidak menolak kemungkinan akan ada ketidakpatuhan lain jika pemeriksaan lanjut dijalankan di kawasan itu. -K! ONLINE


Lelaki terjun Sungai Sembrong ditemui mati lemas
Oleh MOHAMAD FAHD RAHMAT

23 Januari 2021, 7:14 pm
KLUANG – Seorang lelaki yang bertindak terjun ke dalam Sungai Sembrong di Batu 5, Jalan Mersing-Kluang di sini petang semalam ditemui mati lemas petang hari ini.
Mayat lelaki berusia 33 tahun itu ditemui kira-kira pukul 5 petang oleh sepasukan anggota mencari dan menyelamat (SAR).
Menurut Ketua Polis Daerah Kluang Asisten Komisioner Law Hang Seng, mayat Muhammad Zaki Obid, 33, dijumpai kira-kira 150 dari tempatnya dilihat tenggelam.
“Pasukan SAR terdiri dari seorang pegawai dan sembilan anggota bomba bersama lima anggota polis dan Angkatan Pertahanan Awam (APM) berjaya menjumpai semula mangsa.
“Mayat mangsa telah disahkan oleh ibunya dan dibawa ke Hospital Enche Besar Hajjah Khalsom, Kluang untuk bedah siasat,”katanya.
Hang Seng berkata, operasi SAR yang bermula seawal pukul 8 pagi hari kedua hari inj ditamatkan pada pukul 5.20 petang.

Terdahulu, mangsa dipercayai melarikan diri akibat serbuan polis di sekitar kawasan Kilang Papan Kuang Shin Sdn. Bhd Jalan Mersing di sini sebelum bertindak terjun ke dalam singai berkenaan.-K! ONLINE


Dua anggota polis cedera MPV dirempuh pemandu wanita
Oleh KOSMO!

23 Januari 2021, 9:10 pm
Oleh ISWAN SHAFIQ ISA
SEBERANG PERAI – Tiga termasuk dua anggota polis cedera selepas terlibat dalam kemelangan jalan raya membabitkan dua kenderaan di simpang tiga berhampiran jejambat Jalan Nangka, Bukit Mertajam di sini hari ini.
Ketua Polis Daerah Seberang Perai Tengah (SPT), Asisten Komisioner Shafee Abd. Samad berkata, kejadian kira-kira pukul 4.20 petang itu berlaku ketika dua anggota polis tersebut yang menaiki kereta peronda polis (MPV) jenis Honda Civic dalam perjalanan ke Ibu Pejabat Polis Daerah SPT di sini dari arah Sungai Rambai.
Menurutnya, MPV itu secara tiba-tiba dirempuh oleh sebuah kereta jenis Proton Waja yang dipandu seorang wanita yang datang dari sebelah kanan jalan.
“Akibatnya, pemandu MPV tersebut luka pada kening dan dahi manakala seorang lagi anggota mengalami bengkak pada kepala.
“Pemandu Proton Waja terbabit yang berusia 44 tahun dan tidak bekerja itu pula mengalami kesakitan pada dada,” katanya kepada pemberita, hari ini.

Shafee berkata, kesemua mangsa telah dihantar ke Hospital Bukit Mertajam di sini untuk rawatan lanjut.
Kes itu kini disiasat di bawah Seksyen 43(1) Akta Pengangkutan Jalan (APJ). – K! ONLINE


Kertas peringatan, ‘pocong’ ditemui di tepi Sungai Segamat
Oleh FARAHWAHIDA AHMAD

23 Januari 2021, 9:08 pm
SEGAMAT – Penduduk Kampung Lubok Batu di sini mempunyai cara menakutkan untuk memberi amaran kepada pencemar Sungai Segamat apabila meletakkan nota bersama objek hantu pocong di situ.
Ia tertera ‘Sungai Segamat dah bersih selepas bah. Jangan buang sampah lagi dalam sungai, pocong datang rumah nanti’ ditulis di atas kertas kotak.
Di samping kertas amaran itu terdapat bungkusan putih bersaiz kecil seolah-olah pocong diletakkan di tepi Sungai Segamat.
Objek itu ditemui seorang kaki pancing, Mohd. Sabaruddin Abd Majid, 52, yang melalui kawasan belukar di tebing sungai itu kira-kira jam 10.30 pagi ini.
Katanya, pada awalnya dia terkejut ketika menemui objek sepanjang kira-kira satu meter itu yang menyerupai bentuk jenazah dibalut kain kafan.
“Tetapi selepas didekati, terdapat sekeping kertas kotak di sisi objek itu yang tertera tulisan supaya tidak membuang sampah di Sungai Segamat.

“Mungkin ini cara yang digunakan pihak tertentu untuk memberi amaran kepada orang ramai supaya tidak lagi melakukan tabiat buruk membuang sampah ke dalam Sungai Segamat atau mungkin perbuatan budak-budak nakal,” katanya ketika ditemui di sini.
Katanya, dia kemudian memberanikan diri membuka bungkusan itu dan mendapati ia hanya diisi dengan kertas kotak.
Mohd. Sabaruddin berkata, dia yakin pihak yang meletakkan objek itu berniat baik supaya tidak ada yang membuang sampah di sungai itu dengan menggunakan cara berunsur seram.-K! ONLINE


Gajah Pigmy Borneo ditemui mati
Oleh IVAN AMIRUL

23 Januari 2021, 7:59 pm
KOTA KINABALU – Seekor gajah Pigmy Borneo ditemui mati serta mereput di sebuah ladang kelapa sawit berhampiran Kampung Imbak, Tongod Rabu lalu.
Turut dijumpai kesan tembakan dan tetakkan pada bangkai gajah berkenaan
Bangkai gajah disyaki berusia antara lima sehingga tujuh tahun itu ditemui dengan beberapa anggota badannya terpisah antara satu sama yang lain dalam penemuan pukul 8 pagi itu.
Pengarah Jabatan Hidupan Liar (JHL) Sabah Agustine Tuuga berkata, gajah terbabit dipercayai sudah mati sekurang-kurangnya empat atau lima hari sebelum ditemui.
“Berdasarkan hasil bedah siasat, pihaknya percaya gajah berkenaan terkena tujuh tembakan dengan empat daripadanya di kepala.
“Selain itu, sebahagian besar kulit gajah itu juga telah disiat selain beberapa anggota badannya seperti kaki dan telinga ditemui kira-kira enam hingga 32 meter dari badan.

“Beberapa anggota badan termasuklah kepala dan gading ditemui kecuali belalai,” katanya ketika dihubungi hari ini.
Dalam pada itu, Agustine menyatakan sukar mengenal pasti motif utama pembunuhan haiwan dilindungi berkenaan namun siasatan akan diteruskan.
“Ini adalah penemuan bangkai gajah ketiga setakat tahun ini dan ia adalah kali pertama kulit haiwan berkenaan disiat.
“Kita akan meneruskan siasatan lanjut dan setakat ini tiada sebarang tangkapan berjaya dilakukan,” katanya. -K! ONLINE


Tiga suspek larikan jenazah bapa dituduh Isnin depan
Oleh IVAN AMIRUL

23 Januari 2021, 7:11 pm
LAHAD DATU – Tiga daripada empat beradik yang direman atas kesalahan melarikan jenazah bapa mereka dari Hospital Lahad Datu akan dituduh di Mahkamah Majistret Isnin depan.
Bagaimanapun, semua suspek berusia 26 hingga 31 tahun berkenaan dibebaskan dengan jaminan polis bermula hari ini sejurus selesai siasatan dijalankan.
Ketua Polis Daerah Lahad Datu, Asisten Komisioner Rohan Shah Ahmad berkata, kertas siasatan kes sudah dirujuk kepada Timbalan Pendakwa Raya (TPR).
“Pihak pendakwa bersetuju untuk menuduh ketiga-tiga suspek mengikut Seksyen 22(a) Akta Pengawalan dan Pencegahan Penyakit Berjangkit 1988 dan dibaca bersama Seksyen 34 Kanun Keseksaan.
“Namun semua suspek sudah dibebaskan dengan diberikan jaminan polis bermula pukul 8 pagi tadi sementara menunggu proses pendakwaan.
“Hanya tiga suspek akan dituduh di Mahkamah Majistret Lahad Datu pada 25 Januari depan,” katanya dalam kenyataan media hari ini.

Mengulas lanjut, Rohan memaklumkan salah seorang individu yang ditahan sebelum ini pula dibebaskan tanpa sebarang tindakan lanjut.
Terdahulu, empat beradik ditahan polis selepas bertindak melarikan jenazah bapa mereka dalam kejadian di Hospital Lahad Datu Dalam kejadian Rabu lalu. -K! ONLINE


Pelajar tahfiz wujudkan kluster Kampung Bombalai
Oleh IVAN AMIRUL

23 Januari 2021, 10:07 pm
KOTA KINABALU – Pelajar Tahfiz Madrasah Sulaimanniyah di Bombalai, Kalabakan yang dikesan positif Covid-19 minggu lalu mewujudkan Kluster Kampung Bombalai seperti dilaporkan di Sabah hari ini.
Menteri Kerajaan Tempatan dan Perumahan Negeri yang juga jurucakap Covid-19 Sabah, Datuk Masidi Manjun berkata, seorang pelajar di madrasah terbabit dikesan positif wabak berkenaan melalui saringan bergejala pada 16 Januari lalu.
Ekoran itu, saringan kontak rapat dibuat ke atas pelajar lain dan tenaga pengajar menyebabkan jumlah kes positif bertambah kepada 16 kes setakat ini.
“Satu kluster baharu dilaporkan di Sabah hari ini iaitu Kluster Kampung Bombalai di Kalabakan.
“Ia melibatkan dua kes baharu yang dikesan daripada saringan kontak rapat menjadikan jumlah kumulatif sebanyak 16 kes.
“Kes indeks ialah pelajar Tahfiz Madrasah Sulaimanniyah di Bombalai yang disahkan positif pada 16 Januari 2021 melalui saringan bergejala,” katanya di sini tadi. -K! ONLINE


Saya sihat, Alhamdulillah – Tun M
Oleh MOHD RIDZAUDDIN ROSLAN

23 Januari 2021, 8:53 pm
PETALING JAYA- ‘Hari Sabtu, 23 hari bulan Januari, saya ada di rumah’
Itu kata-kata diungkapkan bekas Perdana Menteri, Tun Dr. Mahathir Mohamad menerusi satu video berdurasi enam saat yang dimuat naik di laman Facebook rasminya sebentar tadi.
Menerusi video itu juga, Dr. Mahathir turut menulis status dengan mengatakan Alhamdulillah dan beliau berada dalam keadaan sihat.
Status yang dimuat naik itu sekali gus menolak dakwaan  mengatakan bekas Perdana Menteri mengalami masalah kesihatan.
Petang tadi, Dr. Mahathir turut memuat naik gambarnya sedang membaca akhbar Utusan Malaysia di Insta Story miliknya. -K! ONLINE


Pesuruhjaya Pas Terengganu positif Covid-19
Oleh MOHD AZLI ADLAN

23 Januari 2021, 9:05 pm
KUALA TERENGGANU – Pesuruhjaya Pas Terengganu, Senator Datuk Husain Awang disahkan positif Covid-19 hari ini.
Setiausaha Perhubungan Pas negeri, Muhyidin Abdul Rashid berkata, Husain yang juga bekas Speaker Dewan Undangan Negeri Terengganu kini sedang menerima rawatan di Hospital Setiu.
“Beliau yang disahkan positif Covid-19 berada dalam kondisi sihat tanpa sebarang gejala.
“Marilah kita berdoa agar beliau dikurniakan kesejahteraan dan keafiatan,” katanya menerusi satu kenyataan di sini hari ini.
Sebelum ini, Pengerusi Badan Perhubungan UMNO Terengganu, Datuk Seri Ahmad Said dan isterinya, Toh Puan Seri Norliza Mahmud disahkan positif Covid-19 pada Selasa lalu.
Ahmad yang juga bekas Menteri Besar Terengganu dan isterinya kini sedang menerima rawatan di Hospital Sultanah Nur Zahirah di sini dan keadaan mereka dilaporkan stabil. – K! ONLINE


4,275 kes baharu, pecah rekod lagi
Oleh SITI A'ISYAH SUKAIMI

23 Januari 2021, 6:37 pm
PUTRAJAYA – Pecah rekod sekali lagi apabila kes harian negara melonjak kepada angka 4,275 kes hari ini, sekali gus tertinggi dilaporkan menjadikan sebanyak 180,455 kes di Malaysia.
Pada masa sama, kes sembuh merekodkan sebanyak 4,313 kes iaitu lebih tinggi daripada kes baharu dan angka itu juga tertinggi dilaporkan setakat ini dan jumlah kes sembuh sepenuhnya daripada Covid-19 sebanyak 137,019 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, sebanyak 11 kes import yang mendapat jangkitan dari luar negara manakala, sebanyak 4,264 kes adalah penularan tempatan.
“Kes aktif dengan kebolehjangkitan Covid-19 pula merekodkan sebanyak 42,769 kes.
“Tujuh kes kematian turut dilaporkan dan jumlah kes kematian Covid-19 di Malaysia kini sebanyak 667 kes,” katanya menerusi ciapan pada twitter rasmi beliau di sini hari ini.
Ujarnya, terdapat 260 kes positif sedang dirawat di Unit Rawatan Rapi dengan 103 kes memerlukan bantuan pernafasan. -K!ONLINE


Beberapa lokaliti ditamatkan PKPD
23 Januari 2021, 6:01 pm
PETALING JAYA – Majlis Keselamatan Negara (MKN) memutuskan untuk menamatkan Perintah Kawalan Pergerakan Diperketatkan (PKPD) di beberapa lokaliti.
Menteri Kanan (Keselamatan), Datuk Seri Ismail Sabri Yaakob berkata, kesemua lokaliti terbabit menunjukkan trend penurunan serta terkawal dan atas nasihat Kementerian Kesihatan (KKM) kerajaan bersetuju menamatkan PKPD di kawasan-kawasan tersebut.
“Asrama Pekerja Westlife 1 dan 2, Senai, Johor ditamatkan PKPD hari ini manakala Pusat Koreksional Johor Bahru dan Kuarters Kakitangan Batu 19 Jalan Ulu Choh-Pontian, Johor Bahru, Johor; Penjara Jelebu dan Kuarters Kakitangan Penjara Jelebu, Negeri Sembilan, ditamatkan PKPD esok.
“Walaubagaimanapun, Blok Transit (Blok Muhasabah) Penjara Jelebu dan Kuarters Kakitangan Penjara Jelebu, Negeri Sembilan, dilanjutkan lagi bermula 25 Januari hingga 7 Februari depan,” katanya dalam satu kenyataan di sini hari ini. – K! ONLINE


Roy ‘Ratnaku’ sesak nafas, masuk hospital
Oleh MOHD. HAIKAL ISA

23 Januari 2021, 5:13 pm
PETALING JAYA – Penyanyi popular era 1990-an, Roy atau nama sebenarnya, Mohammad Rauzan Alwi dimasukkan ke wad di Hospital Banting tengah malam tadi akibat sesak nafas.
Hasil pemeriksaan, doktor memberitahu, terdapat jangkitan kuman pada paru-paru.
“Pada mulanya saya mengalami sesak nafas. Jadi, saya ke klinik swasta untuk dapatkan rawatan. Namun, doktor yang bertugas mencadangkan saya untuk mendapatkan pemeriksaan lanjut di hospital berdekatan.
“Disebabkan itu, saya terus ke Hospital Banting. Saya fikir hanya sesak nafas biasa, namun hasil pemeriksaan saya dimaklumkam terdapat jangkitan kuman pada paru-paru. Saya terus dimasukkan wad untuk rawatan lanjut.
“Sekarang ini pun saya masih rasa sesak nafas. Nak bercakap banyak pun tak larat sangat. Memandangkan ia adalah jangkitan kuman, jadi perlukan rawatan segera. Cuma tidak tahu berapa lama akan ditahan,” kata penyanyi yang cukup dikenali dengan lagu Ratnaku itu.
Dalam pada itu, bekas anggota kumpulan rock, Lefthanded itu memberitahu, dia turut menjalani ujian saringan Covid-19.

“Semalam saya juga sudah buat ujian saringan dan masih menunggu keputusan. Kalau positif, saya akan dihantar ke Hospital Sungai Buloh pula.
“Saya tidak ada sebarang penyakit kronik. Apa pun, doakan semoga saya diberikan kesembuhan segera,” katanya lagi.
Terdahulu, Roy membuat kemunculan semula dalam industri seni dengan menyertai program realiti, Gegar Vaganza musim ke-6 sebelum tersingkir pada konsert minggu kelapan pada 2019. – K! ONLINE


Jakim, Jawi terus gerakkan misi bantuan
Oleh MOHD. HUSNI MOHD. NOOR

23 Januari 2021, 5:34 pm
PUTRAJAYA – Jabatan Kemajuan Islam Malaysia (Jakim) dan Jabatan Agama Islam Wilayah Persekutuan (Jawi) meneruskan misi bantuan kemanusian bagi meringankan beban mangsa banjir di Pahang.
Majlis pelepasan misi bantuan membabitkan konvoi 12 buah kenderaan dan penyertaan seramai 24 orang sukarelawan itu disempurnakan Menteri di Jabatan Perdana Menteri (Hal Ehwal Agama), Datuk Seri Dr Zukifli Mohamad al-Bakri pagi tadi.
Misi bantuan itu turut disertai pasukan bantuan banjir Jawi, Jakim, Masjid Wilayah Persekutuan, Masjid Abu Ubaidah Al-Jarrah,Taman Sri Rampai, Setapak serta pasukan sukarelawan RINTIS (Rescue In Team Insan Sejahtera) 3.0.
Ia turut membabitkan Jawi Food Bank dan beberapa badan bukan kerajaan (NGO) yang lain.
Menerusi kenyataan media dikeluarkan Pejabat Perdana Menteri (Hal Ehwal Agama), bantuan kali ini membawa bantuan keperluan asas makanan seperti beras, tepung, gula, dan minyak masak serta keperluan harian seperti tilam, bantal dan sejadah bernilai RM 78,000 untuk diagihkan kepada golongan yang terkesan.
Menurutnya, konvoi pasukan sukarelawan dijangka membuat serahan sumbangan di Pusat Kawalan Operasi Bencana (PKOB) Temerloh Pahang yang disempurnakan Pengerusi Jawatankuasa Hal Ehwal Agama Islam dan Pendidikan Negeri Pahang Datuk Seri Syed Ibrahim Syed Ahmad.

“Bantuan kemanusiaan ini adalah siri keempat dilaksanakan oleh Jawi bersama masjid-masjid Wilayah Persekutuan dan rakan strategik lain.
“Misi seumpama ini pernah dilaksanakan di Pahang dan Kelantan sejak minggu lalu membabitkan bantuan bernilai RM 275,000,” katanya. -K! ONLINE


Empat ah long ‘terkantoi’ di SJR
Oleh AHMAD SHAHERMAN SHAMSURI

23 Januari 2021, 5:44 pm
PETALING JAYA – Empat penjenayah disyaki kumpulan ah long ditahan ketika melalui satu sekatan jalan raya (SJR) di daerah ini dengan menaiki sebuah kereta semalam.
Keempat-empat lelaki berusia lingkungan 25 hingga 28 tahun itu ditahan sepasukan anggota dan pegawai dari Bahagian Siasatan Jenayah Komersial Ibu Pejabat Polis Daerah (IPD) Petaling Jaya kira-kira pukul 10.30 pagi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, siasatan awal mendapati kesemua mereka terlibat dalam satu kes ugutan untuk mencederakan seorang pekerja swasta sebelum ini.
Beliau berkata, berdasarkan laporan lelaki berusia 31 tahun itu, sebelum ini dia pernah membuat pinjaman dengan sebuah syarikat pinjaman peribadi dan sebuah koperasi sekitar tahun 2012 dan 2016.
“Pada tahun 2012, pengadu telah membuat pinjaman dari sebuah syarikat pinjaman peribadi dipercayai berlesen berjumlah RM500, bagaimanapun dia dikehendaki membuat bayaran balik RM1,500 setiap bulan selama setahun.
“Mangsa telah membatalkan penggunaan kad ATM yang dipegang oleh syarikat terbabit kerana dipercayai bayaran yang dibuat telah melebihi pinjamannya,”katanya dalam satu kenyataan di sini hari ini.

Mengulas lanjut, Nik Ezanee berkata, mangsa kemudiannya telah membuat satu lagi pinjaman daripada sebuah koperasi melalui media sosial pada tahun 2016.
Bagaimanapun, mangsa sekali lagi terjebak dengan kumpulan sama apabila dia sekali lagi dibawa ke syarikat berkenaan oleh dua lelaki yang menyamar sebagai anggota koperasi.
“Mangsa dikatakan masih mempunyai hutang sebanyak RM8,000 dengan pinjaman sebelum ini dan kumpulan ahlong terbabit telah mengugut untuk mencederakan mangsa,” katanya.
Mengulas mengenai tangkapan itu, Nik Ezanee berkata, seorang suspek kini direman selama empat hari dan tiga lagi suspek di reman selama tiga hari bermula hari ini.
Kes disiasat mengikut Seksyen 5(2) Akta Pemberi Pinjaman Wang Berlesen 1952.-K! ONLINE.


Terima kasih bantu kos pembedahan isteri – Faizal
Oleh MOHAMAD NAUFAL MOHAMAD IDRIS

23 Januari 2021, 4:56 pm
KLANG – Presiden Kelab Penyokong Anak Selangor (ASFC), Mohd. Faizal Wahid, 40, yang tular ingin menjual kereta jenis Proton Persona bagi membiayai pembedahan penyakit kanser payudara isterinya boleh menarik nafas lega apabila berjaya mengumpul RM22,000 bagi menampung kos pembedahan itu.
Mohd. Fazial berkata, sejak perkara itu tular ramai yang simpati dan membantunya termasuk sumbangan daripada Raja Muda Selangor, Tengku Amir Shah Sultan Sharafuddin dan Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad Al-Bakri.
Menurutnya, isterinya, Siti Hawa Alias, 39, akan menjalani pembedahan pada Isnin depan selepas tertangguh sejak Khamis lalu.
“Alhamdulillah, wang bagi kos pembedahan telah mencukupi dan saya menzahirkan penghargaan kepada semua pihaknya yang sudi menghulurkan sumbangan.
“Saya memohon orang ramai mendoakan Siti Hawa agar kembali sembuh,” katanya ketika dihubungi Kosmo! di sini hari ini.
Kisah sedih Mohd. Faizal tular sejak Khamis lalu selepas mengiklankan penjualan kereta kesayangannya, Proton Persona bagi menampung kos pembedahan Siti Hawa yang menghidap kanser payudara tahap satu.

Mengimbau kembali, bapa kepada dua anak itu berkata, Siti Hawa disahkan menghidap barah berkenaan sejak Mei tahun lalu.
Ujar lelaki itu, sebanyak RM24,000 daripada wang simpanan dan bantuan ahli keluarga lain
telah digunakan bagi rawatan kimoterapi selama enam kali di sebuah hospital swasta di Shah Alam.
“Bagaimanapun, doktor yang merawat isteri meminta agar menjalani pembedahan membuang sel barah pada Khamis lalu dengan kos mencecah RM22,000.
“Saya ‘terduduk’ mendengar nilai kos itu dan memohon menangguhkan sesi pembedahan bgi mengumpul wang termasuk dengan menjual Proton Persona milik saya itu,” katanya,
Mengulas mengenai kedatangan Zulkifli semalam, Mohd. Faizal menegaskan dinasihati agar tidak menjual kereta tersebut demi kegunaan harian selain memberikan sumbangan peribadinya bagi menanggung kos pembedahan berkenaan. -K! ONLINE.


257 pesakit di PKRC Kelantan, 145 kuarantin di rumah
Oleh ROHANA MOHD. NAWI

23 Januari 2021, 5:02 pm
KOTA BHARU – Seramai 257 pesakit Covid-19 kini sedang dirawat di empat buah Pusat Kuarantin dan Rawatan Covid-19 Berisiko Rendah (PKRC) di negeri ini.
Empat PKRC itu adalah di Dewan Jubli Perak, Kolej Kejururawatan Kota Bharu serta Pusat Tarbiah Islamiah Kelantan (Putik) di Kota Bharu dan Dewan Sivik, Gua Musang.
Pengarah Jabatan Kesihatan Negeri Kelantan (JKNK), Datuk Dr. Zaini Husin berkata, melihat kepada jumlah pesakit itu, beliau khuatir kemudahan katil yang disediakan di empat PKRC itu tidak mampu menampung pertambahan pesakit dalam tempoh terdekat.
Katanya, susulan daripada itu, seramai 145 pesakit berisiko rendah telah dibenarkan kuarantin di rumah di seluruh negeri ini dibawah Perintah Pengawasan dan Pemerhatian (HSO).
“Sebelum dimasukkan ke PKRC, pesakit diberi nasihat sama ada mereka boleh dikuarantinkan di rumah ataupun di hospital. Ini tidak bermakna semua yang bergejala boleh di kuarantin di rumah.
“Kita ada kriteria tertentu sebelum mereka dibenarkan kuarantin di rumah,” katanya kepada pemberita selepas menghadiri Program Tautan Kasih PKRC Kelantan Musaadah Covid-19 di PKRC Putik, Pengkalan Chepa di sini hari ini.

Mengulas lanjut, Zaini berkata, pihaknya juga sentiasa memastikan PKRC menjadi sebuah lokasi kuarantin seperti rumah sendiri bagi memastikan pesakit mempunyai motivasi yang tinggi untuk sembuh dan melawan wabak tersebut.
Tambahnya, JKNK juga merakamkan ucapan terima kasih kepada pelbagai pihak terutamanya badan bukan kerajaan (NGO) banyak menghulurkan bantuan dan makanan yang berkhasiat untuk pesakit-pesakit di PKRC bagi memastikan emosi mereka terus dalam keadaan positif. – K! ONLINE.


18 PATI kempunan masuk Malaysia
Oleh AHMAD SHAHERMAN SHAMSURI

23 Januari 2021, 4:59 pm
PETALING JAYA – Seramai 18 orang pendatang asing tanpa izin (PATI) kempunan untuk memasuki negara ini selepas tindakan licik mereka meloloskan diri melalui laluan haram berjaya di kesan pihak berkuasa.
Kesemua mereka yang terdiri daripada lima lelaki dan 13 wanita berusia lingkungan 28 hingga 51 tahun di tahan dalam tiga serbuan sekitar kawasan Teluk Ramunia, Kota Tinggi, Johor, kelmarin.
Markas Divisyen Ketiga Infantri Malaysia (3 Divisyen) dalam satu kenyataan berkata, kesemua mereka ditahan antara pukul 2.15 pagi hingga 10.50 pagi.
Katanya, sebelum penahanan itu dibuat, Sistem Pengawasan Maritim Laut Malaysia (SWASLA) yang berfungsi sebagai sistem rangkaian radar 24 jam telah mengesan pergerakan bot yang mencurigakan
menghala ke arah Teluk Ramunia kira-kira pukul 9.50 malam.
“Bertindak atas maklumat tersebut, pasukan telah mengatur gerakkan Tim Quick Reaction Force (QRF) dan Tim Drone Bahagian Staf Perisikan Pertahanan (BSPP) ke lokasi untuk membuat penjejakan dan mengepung kawasan tersebut.
“Hasil serbuan pertama kira-kira pukul 2.15 pagi telah berjaya menahan lapan PATI yang sedang bersembunyi di kawasan berkenaan, manakala seorang lagi PATI di tahan pada pukul 7 pagi,” katanya di sini hari ini.

Menurut kenyataan itu, sembilan lagi PATI ditahan pada pukul 10.50 pagi di sekitar kawasan berhampiran semasa bersembunyi.
Katanya, selain menahan PATI, pasukan serbuan turut merampas mata wang Indonesia dan tempatan dianggarkan bernilai RM 16,918.91, telefon bimbit, jam tangan serta barang kemas.
“Kesemua PATI kemudiannya dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada pihak Jabatan Imigresen.
“Laporan polis dibuat di Balai Polis Bayu Damai dan pasukan meneruskan atur gerak Tim QRF dan bagi menjejak kemungkinan saki baki PATI di sekitar kawasan tangkapan,” jelasnya.-K! ONLINE.


Penderma darah turun mendadak sewaktu PKP
Oleh MOHD AZLI ADLAN

23 Januari 2021, 6:21 pm
KUALA TERENGGANU – Bekalan darah untuk kegunaan pesakit di Terengganu hanya mencukupi untuk tempoh seminggu.
Ketua Unit Transfusi Darah (UTD) Hospital Sultanah Nur Zahirah (HSNZ), Dr. Mohd. Muhaimin Kambali berkata, ia agak menggusarkan kerana pendermaan darah dalam negeri ini menunjukkan trend penurunan ketara sejak pelaksanaan Perintah Kawalan Pergerakan (PKP) baru-baru ini.
“Walaupun bekalan darah di negeri ini masih belum membimbangkan tetapi ia mungkin boleh berada pada tahap kritikal sekiranya trend pendermaan darah terus merosot dalam tempoh seminggu lagi.
“Penggunaan darah untuk pesakit di seluruh hospital di Terengganu adalah 350 beg seminggu namun sejak seminggu lalu kita cuma menerima bekalan150 beg daripada penderma,” katanya kepada pemberita di Dewan Serbaguna Program Perumahan Rakyat (PPR) Hiliran di sini hari ini.
Terdahulu beliau mengiringi Menteri Besar Terengganu, Datuk Seri Ahmad Samsuri Mokhtar memantau perjalanan kempen derma darah berkenaan.
Mohd. Muhaimin berkata, antara faktor penurunan penderma darah adalah kebimbangan masyarakat untuk tampil ke pusat darah di hospital berikutan penularan pandemik Covid-19.

Sehubungan itu, beliau menjelaskan UTD HSNZ telah mengambil inisiatif proaktif menganjurkan kempen derma darah di luar kawasan hospital dengan lebih kerap bagi menstabilkan semula bekalan darah.
“Selain mengikuti prosedur operasi standard (SOP) norma baharu, jumlah penderma darah juga dihadkan pada satu-satu masa di lokasi terlibat bagi menjamin keselamatan orang ramai.
“Oleh itu, individu yang sihat dan berkelayakan disaran tampil menderma darah tanpa rasa bimbang,” katanya. – K! ONLINE


Jumlah waktu siaran TV Pendidikan masih belum mencukupi
Oleh MOHD. HUSNI MOHD. NOOR

23 Januari 2021, 4:52 pm
PUTRAJAYA – Kementerian Pendidikan Malaysia (KPM) menyedari jumlah masa siaran TV Pendidikan khususnya yang disiarkan di beberapa saluran televisyen ketika ini masih belum mencukupi dengan mengambil kira keadaan semasa.
Menterinya, Dr. Radzi Jidin berkata, pada masa ini, TV Pendidikan bersiaran selama sembilan jam sehari iaitu dua jam di TV Okey, empat jam di Astro Tutor TV dan tiga jam di NTV7.
Beliau berkata, KPM bagaimanapun sentiasa berusaha untuk terus memperkasakan TV Pendidikan dengan pendekatan yang bersesuaian.
“KPM juga sentiasa komited untuk melakukan yang terbaik dan pada masa sama, menghargai pandangan dan saranan pelbagai pihak berkaitan TV Pendidikan.
“Sebenarnya KPM telah mewujudkan kembali TV Pendidikan yang disiarkan di televisyen konvensional pada 6 April tahun lalu, iaitu sejurus selepas pelaksanaan Perintah Kawalan Pergerakan (PKP) 1.0 pada 18 Mac,” katanya menerusi hantaran di laman Facebook hari ini.
Radzi berkata, sebagaimana yang kita maklum, TV Pendidikan di televisyen konvensional yang bermula pada 1972 telah dipindahkan ke dalam talian melalui EduwebTV pada 1 Mac 2008.

Beliau berkata, bermula pada 1 Januari 2009, TV Pendidikan tidak lagi disiarkan di saluran TV konvensional.
Menurutnya, KPM mewujudkan semula TV Pendidikan konvensional bagi membantu murid yang tidak mempunyai akses internet atau peranti sesuai untuk mengikuti kaedah Pengajaran dan Pembelajaran di Rumah (PdPR).
Sebelum ini, Ketua Pengarah Pelajaran Datuk Dr. Habibah Abdul Rahim berkata, KPM sedang mengkaji kaedah memperluaskan saluran televisyen sebagai medium sesi PdPR berikutan pandemik Covid-19.
Menurutnya, kementerian sedang merancang supaya jumlah waktu siaran dapat ditambah sekali gus pembelajaran menerusi medium itu boleh sampai kepada murid-murid sekolah.
“Lebih 90 peratus isu rumah memiliki televisyen. Kita sedang lihat bagaimana menambah lagi masa pembelajaran dan program diadakan dengan berkesan,” katanya. – K! ONLINE.


Ketua Penghulu Orang Asli Kelantan positif Covid-19
Oleh AIMUNI TUAN LAH

23 Januari 2021, 3:37 pm
GUA MUSANG – Ketua Penghulu Orang Asli Kelantan, Bidi Ronggeng menjadi individu pertama daripada masyarakat Orang Asli di negeri ini yang disahkan positif Covid-19.
Dia yang tinggal di Kampung Sangwai, Pos Brooke di sini disahkan dijangkiti Covid-19 selepas menjadi kontak rapat kepada Ahli Dewan Undangan Negeri (ADUN) Galas, Mohd. Syahbuddin Hashim.
Bidi kini menerima rawatan dan ditempatkan di Pusat Kuarantin dan Rawatan Covid-19 Berisiko Rendah (PKRC) di Pusat Sivik di sini sejak tiga hari lalu.
Bidi berkata, selain dirinya sendiri, anak lelakinya, Shahril Aswandi, 14, serta seorang penduduk Orang Asli dari Kampung Jedip turut disahkan positif Covid-19 dan dirawat di PKRC sama.
Katanya, setakat ini, kesihatannya sudah beransur pulih dan dijangka pulang ke rumah pada Isnin ini.
“Kami akan pastikan pulih sepenuhnya daripada jangkitan Covid-19 sebelum pulang ke kampung.

“Sebelum disahkan positif Covid-19, saya mengalami gejala demam dan lemah tubuh badan,” katanya ketika dihubungi Kosmo! hari ini.
Bidi turut menyeru masyarakat Orang Asli dari Perkampungan Orang Asli di negeri ini terus mengikut prosedur operasi standard (SOP) yang ditetapkan oleh Kementerian Kesihatan Malaysia (KKM).
Katanya, pematuhan kepada prosedur operasi standard (SOP) adalah penting bagi mengekang penularan wabak COVID-19 ketika Perintah Kawalan Pergerakan (PKP) ini. – K! ONLINE.


Perlu ada peruntukan khas bantu keluarga terkesan PdPR
Oleh MOHAMAD FAIZAL HASHIM

23 Januari 2021, 4:34 pm
JOHOR BAHRU – Kementerian Pendidikan disaran untuk mendapatkan peruntukan khas bagi membantu keluarga pelajar yang terkesan bagi mengikuti kaedah Pengajaran dan Pembelajaran di Rumah (PdPR).
Ahli Parlimen Pasir Gudang, Hassan Abdul Karim berkata, kerajaan boleh menyediakan dana itu melalui Belanjawan 2021 untuk memastikan pelaksanaan PdPR berjalan lancar di seluruh negara bagi memastikan kaedah pembelajaran tersebut mencapai objektifnya.
“Kerajaan ada duit bukannya tidak ada. Kalau tidak ada peruntukan, Menteri Pendidikan, Dr. Mohd. Radzi Md. Jidin boleh minta luluskan peruntukan khas pendidikan di Parlimen dan ahli-ahli Parlimen akan sebulat suara meluluskannya.
“Namun ketika ini Parlimen digantung, jadi macam mana ahli-ahli Parlimen mahu membincangkannya? Jika tidak, setiap Selasa dan Khamis di Parlimen kita boleh tanya atau cadangkan kepada Perdana Menteri, Tan Sri Muhyiddin Yassin, Dr. Mohd Radzi dan Menteri Pengajian Tinggi, Datuk Dr. Noraini Ahmad.
“Peruntukan khas itu boleh digunakan untuk menampung kos perbelanjaan membeli peranti seperti komputer riba atau telefon pintar selain menyediakan kemudahan akses internet kepada pelajar terutama keluarga B40 atau M40,” katanya.
Beliau berkata demikian ketika ditemui pemberita selepas menyampaikan bantuan bekalan keperluan asas kepada penjaja dan meninjau sampah sarap di Sungai Tebrau, Kampung Plentong Baru di sini hari ini.

Semalam, akhbar melaporkan rungutan dan keluhan ibu bapa yang berdepan kesulitan untuk membantu anak-anak mereka mengikuti PdPR semasa tempoh Perintah Kawalan Pergerakan (PKP) khususnya yang melibatkan anak yang ramai dan di kawasan capaian internet yang lemah.
Hassan memberitahu, permasalahan tersebut perlu diselesaikan oleh pihak kerajaan dan kementerian yang bertanggungjawab untuk mencari jalan penyelesaian yang terbaik dan bukan terus berdiam diri.
“Masalah rakyat semasa PKP bukan sahaja makan minum tetapi juga isu pendidikan. Kerajaan luluskan peruntukan RM35 juta untuk bina tiga dewan (di Pagoh) baru-baru ini walaupun kawasan itu dah ada empat dewan. Jadi tidak timbul masalah peruntukan,” katanya.
Tambahnya, pihak korporat dan swasta termasuk pertubuhan bukan kerajaan (NGO) di kawasan masing-masing juga boleh memainkan peranan membantu mengumpulkan dana menampung kos membeli peranti terutama untuk keluarga yang tidak berkemampuan.-K! ONLINE.


Pematuhan SOP mampu ubah Pasir Puteh kembali ke zon hijau
Oleh TOREK SULONG

23 Januari 2021, 3:51 pm
PASIR PUTEH – Pematuhan prosedur operasi standard (SOP) yang berterusan oleh penduduk di daerah ini mampu mengubah semula status Pasir Puteh daripada zon merah kepada zon hijau.
Berdasarkan rekod, sembilan daripada 10 daerah di Kelantan dikategorikan sebagai zon merah manakala hanya satu daerah zon kuning iaitu Jeli.
Timbalan Pengerusi Jawatankuasa Bencana Daerah Pasir Puteh, Mohd. Kamarulzaman Ab. Wahab, berdasarkan operasi yang dijalankan, dianggarkan lebih 90 peratus penduduk di daerah ini akur perintah dan tidak melanggar SOP.
Katanya, operasi bersepadu pematuhan SOP yang dijalankan selama lebih tiga jam bersama 75 anggota dan pegawai dari pelbagai agensi hari ini mencatat sifar kompaun.
“Kawasan rekreasi Pantai Bisikan Bayu, Pantai Tok Bali, Pantai Dalam Rhu, Air Terjun Jeram Pasu dan Jeram Mengaji di sini sunyi tanpa pengunjung apabila orang ramai faham dan akur terhadap peraturan yang dikuatkuasakan.
“Sekiranya keadaan ini berterusan dengan semua individu mematuhi SOP, tidak mustahil Pasir Puteh akan kembali menjadi zon hijau tidak lama lagi,” katanya pada sidang akhbar di Pasar Siti Hajar di sini hari ini.

Terdahulu, pihak berkuasa tempatan (PBT) bersama pegawai Majlis Keselamatan Negara (MKN) Kelantan, Polis Diraja Malaysia (PDRM), Angkatan Pertahanan Awam (APM), Jabatan Bomba dan Penyelamat (JBPM) dan Jabatan Sukarelawan Malaysia (Rela) memantau semua kawasan rekreasi di daerah ini.
Selain itu, kesemua pihak yang terlibat turut membuat serbuan mengejut di Pasir Borong dan Pasir Siti Hajar di sini.
Hadir sama, Ketua Penolong Pengarah MKN Kelantan, Hishamuddin Ab. Rashid.
Mengulas lanjut, menurut Mohd. Mohd. Kamarulzaman, pihak JBPM sentiasa memantau proses sanitasi nyah kuman secara berkala yang dijalankan di kawasan tumpuan awam terutamanya di Pasar Borong, Pasar Siti Hajar dan Pasar Siti Sarah di Selising.
“Premis perniagaan termasuk pasar raya di daerah ini turut mematuhi SOP iaitu tidak membenarkan kanak-kanak dan remaja bawah 18 tahun masuk ke premis mereka,” katanya. – K! ONLINE.


Gambar Exco diguna untuk pinjam wang
Oleh ASLIZA MUSA

23 Januari 2021, 4:39 pm
IPOH – Pengerusi Jawatankuasa Industri, Pelaburan dan Pembangunan Koridor Perak, Datuk Shahrul Zaman Yahya mendakwa terdapat individu menyamar sebagai dirinya untuk meminjam wang daripada kenalan menerusi aplikasi WhatsApp.
Beliau berkata, individu tidak bertanggungjawab itu bukan sahaja menggunakan gambarnya pada aplikasi tersebut malah meletakkan nombor telefon miliknya sebagai nombor kedua dalam aplikasi berkenaan.
Katanya, beliau menyedari perkara itu semalam setelah dihubungi rakan yang menerima mesej daripada individu tersebut yang mahu meminjam sejumlah wang.
“Saya kecewa dengan tindakan individu itu yang menyamar sebagai saya untuk meminjam wang. Nombor telefon itu bukan milik saya walaupun menggunakan gambar saya sebagai ‘profile’.
“Saya sangat terkejut apabila diberitahu mengenai perkara itu. Ada lima rakan mendapat mesej sama daripada ‘scammer’ itu dengan dua daripada mereka hampir membuat transaksi,” katanya ketika dihubungi di sini hari ini.
Shahrul Zaman berkata, tindakan individu itu yang menggunakan gambar dan namanya untuk melakukan penipuan telah mencemarkan imej beliau sebagai Ahli Dewan Undangan Negeri (ADUN) Rungkup dan pemimpin negeri.

Malah katanya, yang lebih membuatkan beliau kesal apabila individu itu juga menjanjikan projek berkaitan belia dan sukan sekiranya mereka memberi pinjaman wang.
“Laporan polis mengenai penipuan itu telah dibuat rakan yang terlibat di Balai Polis Bercham dan saya dimaklumkan terdapat 20 laporan diterima ke atas nombor telefon tersebut.
“Saya berharap dengan penjelasan ini tiada mana-mana pihak yang terpedaya dengan penipuan individu tidak bertanggungjawab itu,” katanya.
Sementara itu, Ketua Jabatan Siasatan Jenayah Komersial Perak Superintenden Hasbullah Abd. Rahman mengesahkan menerima laporan tersebut dan siasatan dijalankan mengikut Seksyen 420/511 Kanun Keseksaan kerana cubaan menipu. – K! ONLINE.


Kain rentang ‘Kawasan Wabak Covid -19’ jejaskan perniagaan
Oleh ROHANA MOHD. NAWI

23 Januari 2021, 4:49 pm
KETEREH – Peniaga di sekitar daerah ini merayu agar Majlis Daerah Ketereh (MDK) segera mencabut kain rentang bertulis ‘Kawasan Wabak Covid -19’ yang dipasang di hadapan premis mereka.
Kebanyakan peniaga berpendapat bahawa pemasangan kain rentang itu menjejas pendapatan mereka yang sudah semakin teruk sejak pelaksanaan Perintah Kawalan Pergerakan (PKP) pada minggu lalu.
Ada antara peniaga mendakwa pendapatan mereka terjejas hampir 70 peratus lebih-lebih lagi pelanggan kini tidak boleh duduk dan makan di kedai.
Seorang peniaga kedai makan, Mohd. Alamin Hamzah, 48, berkata, pemasangan kain rentang berhampiran premisnya sekali gus menyebabkan pelanggan takut untuk berhenti dan membuat pesanan makanan.
“Saya tidak menghalang pemasangan kain rentang kerana memang kawasan berhampiran ini berisiko, namun lebih baik ia di pasang jauh dari premis perniagaan.
“Ini boleh menimbulkan keraguan terhadap orang ramai yang hendak membeli makanan kerana mereka makin takut dengan penularan wabak Covid -19 yang semakin meningkat di negeri,” katanya ditemui Kosmo! di sini hari.

Mohd. Alamin berkata, dia sudah memaklumkan perkara itu kepada MDK berhubung masalah berkenaan agar ia di pasang di kawasan yang betul.
Katanya, dia berharap kawasan perniagaan tidak perlu dipasang kain rentang itu kerana ramai peniaga yang sudah buntu selepas menanggung kerugian semasa PKP.
Dia mencadangkan agar kain rentang itu dipasang di tepi jalan-jalan utama yang merupakan laluan pengguna jalan raya. – K! ONLINE.


Menteri Kesihatan puji komitmen petugas KKM berdepan Covid-19
Oleh KHAIRUL MOHD. ALI

23 Januari 2021, 4:28 pm
JOHOR BAHRU – Menteri Kesihatan, Datuk Seri Dr. Adham Baba memuji khidmat yang diberikan petugas barisan hadapan khususnya petugas kesihatan yang sedang berdepan secara langsung dengan pandemik Covid-19.
Menerusi satu kenyataan ringkas dimuatnaik di Facebook rasmi Kementerian Kesihatan Malaysia (KKM), beliau berkata, petugas kesihatan bertindak pantas dalam melaksanakan tugas mereka.
“Mereka sangat komited dan memberikan khidmat kepada rakyat dengan penuh kasih sayang dan tidak kenal erti putus asa. Mereka juga pantas dan terlatih untuk buat kerja yang terbaik.
“Terima kasih saya ucapkan. Pengorbanan anda semua amat besar sekali buat negara ini.” katanya selepas mengadakan lawatan ke Pusat Kesihatan Daerah Kulai, dekat sini hari ini.
Kunjungan selama lebih satu jam itu bagi membolehkan beliau melihat tahap kesiapsiagaan operasi petugas barisan hadapan KKM yang berkhidmat di pusat kesihatan berkenaan.
Selain petugas KKM, operasi di pusat kesihatan itu turut dibantu pegawai dan anggota daripada pelbagai agensi kerajaan lain yang terlibat dalam mengawal pandemik Covid-19 di negara ini.-K! ONLINE.


Sultan, Permaisuri Selangor dukacita haiwan terbiar diperlakukan secara kejam
Oleh MOHD YUNUS YAKKUB

23 Januari 2021, 3:26 pm
SHAH ALAM – Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin menzahirkan perasaan dukacita apabila ada individu dan pihak tertentu sengaja berlaku kejam terhadap haiwan terbiar khususnya kucing dan anjing.
Baginda berdua turut terkilan apabila mereka tidak tahu kaedah terbaik untuk melindungi haiwan-hawian tersebut khususnya ketika dalam tempoh Perintah Kawalan Pergerakan (PKP) ini dan menitahkan rakyat Selangor agar tidak mengabaikan tanggungjawab melindungi haiwan terbiar itu.
Sultan Sharafuddin bertitah adalah sangat penting untuk kita semua memiliki sifat belas kasihan terhadap haiwan sebegini dan menjadi tanggungjawab bersama memberi makan dan perlindungan.
Titah baginda, ini termasuk sama ada ketika dalam peliharaan atau pun apabila haiwan itu berada di dalam habitat sendiri.
“Pihak-pihak berkuasa tempatan (PBT) juga harus lebih pro-aktif dan bijak menangani isu haiwan terbiar ini secara holistik, dan bukan memberi gambaran buruk yang akhirnya akan menyebabkan haiwan-haiwan ini dikurung atau dibunuh.
“Beta mahu PBT menjadikan negara Turki sebagai model, bagaimana pihak berkuasa negara itu mengendalikan haiwan-haiwan terbiar yang tidak berdosa ini daripada dizalimi,” titahnya dalam satu kenyataan dikeluarkan Istana Alam Shah hari ini.

Menerusi kenyataan itu juga, baginda berdua sendiri kini memelihara beberapa ekor kucing terbiar yang telah dikasi (neuter) dan diberi perlindungan secukupnya termasuk Snowy yang kini menjadi kucing kesayangan dan peneman setia baginda.
Kucing terbiar itu pada mulanya datang ke kediaman Sultan Sharafuddin empat tahun lalu untuk mencari makanan, namun diambil sebagai haiwan angkat di atas inisiatif baginda sendiri.
“Seperti kucing terbiar lain yang diambil untuk dipelihara, Snowy telah dihantar ke doktor veterinar untuk dikasi dan dibersihkan.
“Selain Snowy, Tengku Permaisuri Norashikin yang juga Penaung Diraja kepada program Stray Free Selangor (SFS) kendalian Society For The Prevention of Cruelty Animals (SPCA Selangor) telah menyelamatkan lebih 100 ekor kucing terbiar dengan kira-kira 30 ekor daripadanya dipelihara baginda sendiri, manakala selebihnya diberi sebagai haiwan angkat,” titah baginda.
Justeru, Sultan Sharafuddin menitahkan menerusi kaedah mengambil haiwan angkat dapat membantu haiwan terbiar ini boleh menjadi haiwan peliharaan yang bersih dan menyenangkan sekiranya diberikan rawatan dan penjagaan yang rapi oleh kita.
Untuk rekod, sejak Mac 2017 sehingga Disember 2020, sejumlah 7,117 ekor kucing dan anjing terbiar telah dikasi dibawah program SFS yang diselia oleh SPCA Selangor.
Dalam pada itu, baginda berdua turut mengingatkan rakyat jelata agar terus mematuhi Prosedur Operasi Standard (SOP) PKP yang ditetapkan termasuk memakai pelitup muka dan hanya keluar dari rumah bila perlu bagi membendung wabak berbahaya Covid-19 daripada terus menular. -K! ONLINE.


Jemaah Masjid At-Taqwa, Paroi patuh SOP, JHEAINS nafi video tular
Oleh NOR SHAFAWATI YUP

23 Januari 2021, 4:45 pm
SEREMBAN – Jabatan Hal Ehwal Agama Islam Negeri Sembilan (JHEAINS) memaklumkan aktiviti solat Jumaat di Masjid At-Taqwa, Paroi di sini semalam mematuhi prosedur operasi standard (SOP) yang ditetapkan.
Pengarah JHEAINS, Datuk Mohd. Zaidi Ramli berkata, tiada berlaku pelanggaran SOP dalam kalangan jemaah seperti didakwa sepanjang pemantauan yang dibuat oleh pihak polis atau penguatkuasa JHEAINS di masjid berkenaan.
“Jemaah telah membawa sejadah besar sendiri, memakai pelitup muka, mematuhi jarak fizikal yang telah ditetapkan oleh pihak jawatankuasa semasa berada dalam masjid.
“Hanya satu pintu pagar sahaja dibuka untuk laluan masuk ke kawasan masjid. Jawatankuasa masjid telah menyediakan tiga khemah di luar kawasan masjid untuk tujuan melicinkan proses pendaftaran dan mengimbas suhu badan jemaah,” katanya dalam kenyataan hari ini.
Beliau mengulas satu video berdurasi lebih dua minit yang tular di aplikasi WhatsApp sejak malam semalam di mana perakamnya mempersoalkan SOP semasa pelaksanaan Perintah Kawalan Pergerakan (PKP) apabila jemaah sedang keluar daripada masjid dan dilihatbbaru selesai menunaikan solat Jumaat.
Perakam video tersebut mempersoalkan kehadiran ramai jemaah serta motosikal dan kereta yang banyak diletakkan di bahu-bahu jalan sehingga dakwanya menghalang laluan kenderaan lain.

Jelas Mohd. Zaidi, jemaah tidak dibenarkan meletakkan kenderaan dalam kawasan masjid berdasarkan SOP yang telah ditetapkan, oleh sebab itu terdapat banyak kenderaan kelihatan di bahu jalan.
“Kapasiti sebenar Masjid At-Taqwa tanpa mengambil kira penjarakan fizikal adalah seramai 3,000 orang, manakala kapasiti dibenarkan dengan penjarakan fizikal adalah seramai 1,200 orang.
“Bagaimanapun, jemaah yang dilaporkan hadir pada hari tersebut (semalam) seramai 900 orang sahaja. Hal ini selaras dengan arahan Kerajaan Negeri yang membenarkan rumah ibadah dibuka untuk tujuan ibadah dan bukan untuk upacara keramaian,” katanya.
Dalam pada itu, Mohd. Zaidi berkata, pihaknya menyeru seluruh umat Islam di Negeri Sembilan agar mematuhi semua SOP yang ditetapkan semasa berada dalam kawasan masjid dan bersurai selepas melaksanakan ibadah.
“Perkara ini, supaya tidak membuka ruang fitnah kepada umat Islam dan boleh terus melaksanakan ibadah dengan tenang di samping menghidupkan masjid dan surau.
“Tohmahan sebeginilah yang sepatutnya dielakkan bagi menjaga kesucian dan kemurnian agama. Setiap individu Muslim hendaklah bersama-sama memikul tanggungjawab untuk menjaga kesucian Islam agar tidak diperlekehkan oleh orang lain,” katanya.
Tegas beliau, pihak JHEAINS tetap konsisten untuk mengambil tindakan tegas terhadap pelanggaran SOP sama ada oleh individu jemaah atau pihak jawatankuasa masjid.
Sementara itu, Ketua Polis Daerah Seremban, Asisten Komisioner Mohd. Said Ibrahim berkata, penetapan SOP solat Jumaat di negeri ini ditetapkan oleh pihak Majlis Agama Islam Negeri Sembilan (MAINS).
“Pihak polis juga ada membuat pemantauan di masjid tersebut dan ia bertepatan dengan SOP MAINS.
“Jangan sebar (video tular) jika tidak pasti, kerana ia boleh mengakibatkan salah faham masyarakat,” katanya. – K! ONLINE.


Siti terima kejutan hari jadi
Oleh SAIRUL ZAMRI MISRANI

23 Januari 2021, 3:20 pm
PETALING JAYA – Tidak seperti kelaziman pada tahun-tahun lalu yang disambut meriah bersama keluarga besar dan peminat, penyanyi tersohor negara, Datuk Seri Siti Nurhaliza melahirkan rasa terharu apabila sambutan ulang tahun kelahirannya tahun ini tetap diadakan walaupun dalam majlis ringkas.
Menerusi entri yang dimuat naik di Instagram miliknya, Siti tidak menyangka petugas Siti Nurhaliza Production (SNP) membuat kejutan sambutan hari lahir tersebut tanpa diketahuinya.
“Team (petugas) saya daripada SNP diam-diam merancang kejutan di bilik bersebelahan dengan bilik persalinan saya ketika penggambaran.
“Terima kasih. Walaupun setelah 11 hari berlalu dan saya tidak dapat meneruskan sambutan ini bersama-sama peminat, tetapi SNP adakan juga momen yang bermakna ini. Terima kasih semua,” tulisnya pada ruangan kapsyen.
Meninjau dalam ruangan komen, rata-rata pengikut dan rakan artis turut tidak melepaskan peluang memberikan ucapan dan menitipkan doa kepada penyanyi kesayangan negara itu.
Siti atau nama sebenarnya Siti Nurhaliza Tarudin yang popular menerusi lagu Kuasa Cintamu menyambut ulang tahun ke-42 pada 11 Januari lalu. Saban tahun, sambutan hari jadi penyanyi kesayangan negara itu pasti menjadi detik yang ditunggu khalayak, khususnya peminat tegar Siti.

Bahkan hadiah-hadiah hari jadi Siti daripada suaminya, Datuk Seri Khalid Mohamad Jiwa (Datuk K) turut menjadi perhatian ramai.
Jika tiga tahun (2018) lalu Siti menyambut hari lahir dengan pengumuman jantina anak dalam kadungannya, tahun 2021 pula menggamit situasi serupa apabila ibu kepada Siti Aafiyah itu sedang hamil anak kedua. Bezanya, tahun ini Siti yang bakal menghadiahkan Datuk K dengan seorang anak lelaki, mungkin anak bongsu buat Datuk K. – K! ONLINE


Jamali Shadat masih hidup
Oleh ABDUL RAZAK IDRIS

23 Januari 2021, 3:57 pm
KLANG – Berita kematian pelawak terkenal, Datuk Jamali Shadat,78, yang tular di media sosial adalah palsu.
Anak lelakinya, Sazli berkata, bapanya masih berada dalam keadaan sihat di rumah.
“Berlegar berita palsu pasal bapa saya, Tok Jamali meninggal dunia.
“Harap dapat diperbetulkan berita palsu yang tersebar,” katanya menerusi akaun Facebooknya.
Tangkap layar akaun Facebook Sazli Jamali yang menafikan bapanya meninggal dunia.
Terdahulu tular di media sosial pagi ini berita kematian Jamali yang sebelum ini terbaring dalam keadaan uzur.
Sementara itu, penyanyi kumpulan Lefthanded, Datuk Nash atau nama sebenarnya Nashrudin Elias ketika dihubungi menzahirkan perasaan kesal terhadap pihak tertentu yang menularkan berita palsu itu.

Ujarnya, sejak berita itu tersebar didapati ramai individu dan pihak menghubungi menerusi aplikasi WhatsApp bagi mengetahui kedudukan sebenar berhubung perkara itu.
“Saya ada menghubungi keluarga Jamali bagi mendapatkan kepastian mengenainya dan mereka (pihak keluarga) tidak mahu isu ini diperbesarkan kerana pelakon veteran itu masih hidup,” katanya.
Dalam pada itu, Presiden Gabungan Persatuan Karyawan Filem Malaysia (Gafim), Datuk Malik Ridzuan berharap pengguna media sosial lebih peka dan tidak menyebarkan berita yang belum diketahui kesahihannya.
“Siasat dahulu dengan ahli keluarganya sama ada betul atau tidak berita tersebut. Sudah pasti baharu kongsi,” katanya. -K! ONLINE.


Hospital, PKRC di Kelantan hanya mampu bertahan dua bulan lagi
Oleh ROHANA MOHD. NAWI

23 Januari 2021, 3:18 pm
KOTA BHARU – Jabatan Kesihatan Negeri Kelantan (JKNK) menjangkakan kemudahan yang disediakan di hospital dan Pusat Kuarantin dan Rawatan Covid-19 (PKRC) untuk proses rawatan pesakit di negeri ini hanya mampu bertahan selama dua bulan sahaja.
Pengarahnya, Datuk Dr. Zaini Husin berkata, jangkaan itu dapat dilihat berdasarkan jumlah peningkatan sebanyak lebih 100 kes setiap hari yang dilaporkan di negeri ini.
Katanya, berdasarkan rekod Kementerian Kesihatan Malaysia, kadar nilai kebolehjangkitan (Rt) atau R-naught (R0) Covid-19 di Kelantan adalah 1.26 dan ia melebihi bacaaan Rt kebangsaan iaitu 1.14.
“Sekiranya kes di Kelantan semakin meningkat, kita bimbang jangkitan Covid-19 di negeri ini juga akan meningkat. Keadaan itu menyebabkan kemudahan yang ada di hospital dan PKRC tidak mampu untuk menampung keperluan pesakit yang mendapatkan rawatan.
“Setakat ini, lapan buah hospital serta empat PKRC iaitu tiga di Kota Bharu termasuk Dewan Jubli Perak, Kolej Kejururawatan Kota Bharu dan Pusat Tarbiah Islamiah Kelantan (Putik) dan satu di Gua Musang telah disediakan untuk menempatkan pesakit Vovid-19.
“Sebagai persediaan awal, kita sedang mencari beberapa buah dewan yang boleh dijadikan PKRC untuk menempatkan pesakit yang menghidap gejala pada tahap rendah agar segala masalah berkaitan kemudahan ini dapat diatasi. Selain itu, ada juga pesakit yang dibenarkan kaurantin di rumah,” katanya.

Beliau berkata demikian ketik ditemui pemberita selepas Program Tautan Kasih PKRC Kelantan Musaadah Covid-19 di PKRC Putik, Pengkalan Chepa di sini hari ini.
Hadir sama, Ahli Dewan Undangan Negeri (ADUN) Chempaka, Ahmad Fathan Mahmood dan Pengarah Yayasan Dakwah Islamiah Malaysia (Yadim) Kelantan, Mahadi Awang.
Terdahulu, Ahmad Fathan menyampaikan sumbangan berup barangan keperluan termasuk makanan kepada pesakit yang mendapatkan rawatan di PKRC Putik, Pengkalan Chepa.
Mengulas lanjut, Zaini berkata, setakat ini, kakitangan JKNK yang bertugas bagi menguruskan kes Covid-19 masih mencukupi.
Katanya, sekiranya keadaan memerlukan, kakitangan yang dihantar bertugas di luar Kelantan akan dipanggil kembali ke negeri ini.
Tambahnya, JKNK juga akan memastikan petugas tidak menghadapi tekanan kerana terlalu penat sewaktu bertugas malah mereka juga akan diberi kaunseling setiap masa. – K! ONLINE.


Perubahan format tidak beri kelebihan
Oleh MUHAMAD ARDIE PUTRA SUHAIMI

23 Januari 2021, 1:00 pm
KETUA jurulatih skuad Harimau Malaya, Tan Cheng Hoe bersedia menerima perubahan format yang bakal diputuskan oleh Konfederasi Bola Sepak Asia (AFC) mengenai penganjuran baki saingan Kelayakan Piala Dunia 2022/Piala Asia 2023.
Difahamkan, AFC sudah mendapat lampu hijau daripada Persekutuan Bola Sepak Antarabangsa (FIFA) untuk menganjurkan Kelayakan Piala Dunia 2022/Piala Asia 2023 dengan format karnival.
Namun, dengan syarat semua perlawanan perlu dilangsungkan sebelum Jun depan tetapi keputusan hanya akan diputuskan selepas mesyuarat jawatankuasa pertandingan AFC yang berlangsung pada minggu depan.
Mengikut format asal, skuad Harimau Malaya yang kini menduduki tangga kedua Kumpulan G bakal bertemu Emiriyah Arab Bersatu (UAE) di Abu Dhabi dan menentang Vietnam di Stadium Nasional Bukit Jalil pada Mac depan sebelum aksi terakhir bertemu Thailand di Bangkok pada Jun.
Kata Cheng Hoe, bermain dalam format karnival atau format asal tidak memberi sebarang perbezaan buat pasukannya tetapi pasukan yang diberi peluang untuk menjadi tuan rumah mungkin bakal memiliki kelebihan.
“Kita tunggu keputusan daripada AFC dan apa sahaja format yang akan dibuat, pasukan perlu bersedia secara mental dan fizikal.

“Secara jujur, saya terima apa sahaja keputusan kerana ia tidak memberi banyak perbezaan kerana kita tetap akan mengharungi tiga perlawanan getir dan pemain semua harus bersedia.
“Cuma, mungkin jika ada dalam kalangan negara di peringkat kumpulan (UAE, Thailand, Vietnam, Indonesia) yang menjadi tuan rumah, mereka akan dapat sedikit kelebihan,” katanya ketika dihubungi Kosmo! semalam.
Sebelum ini, skuad Harimau Malaya telah diberikan kelulusan untuk menjalankan kem latihan pusat dalam masa terdekat oleh Kementerian Belia dan Sukan (KBS) walaupun seluruh negeri kecuali Sarawak menjalani Perintah Kawalan Pergerakan (PKP) sehingga 4 Februari depan.